Left G700: Ιουνίου 2012\nΒαλκάνια! Πα να πει, του Ρήγα βιλαέτια! Τι σχέση έχουν τα κωλόχαρτά σας με τη Χάρτα του;\nΟργανιτζήδες, πιάστε δουλειά! Ν’ αρχίσουν τα τραγούδια, να μπούμε στους χορούς τους δικούς μας!\nΗ εικόνα, από το 4-ever-love-metal.tumblr.com\nΑναρτήθηκε από LeftG700 στις 11:40 μ.μ. 11 πήραν τον λόγο Σύνδεσμοι σε αυτήν την ανάρτηση\nΜε αφορμή την πιο πρόσφατη αυτοκτονία τού 65χρονου συνταξιούχου, που πήδηξε από το μπαλκόνι τού νοικιασμένου σπιτιού του φωνάζοντας «γιατί μού το κάνετε αυτό;» όταν ο δικαστικός κλητήρας τού επέδωσε την έξωση, αντιγράφουμε από το σημερινό άρθρο στο «Έθνος» τις *ανταποκρίσεις με αυτοκτονίες, μόνο τών τριών τελευταίων μηνών, από όλη την Ελλάδα, που μάζεψε ο δημοσιογράφος Στέλιος Βογιατζάκης.\n• 27 Ιουνίου: Κρεμασμένος στο σπίτι του στο Λαύριο βρίσκεται 31χρονος ναυτικός από την Άνδρο, που ήταν άνεργος τον τελευταίο χρόνο.\n• 27 Ιουνίου: 66χρονος εργολάβος οικοδομών από τα Ψαχνά Ευβοίας, αυτοπυροβολείται με καραμπίνα.\n• 15 Ιουνίου: 55χρονος μακροχρόνια άνεργος αυτοπυροβολείται με κυνηγετική καραμπίνα στην αυλή του σπιτιού του στο Αγρίνιο.\n• 13 Ιουνίου: 43χρονος από την Πρέβεζα, εργαζόμενος στο Ψυχιατρικό Νοσοκομείο της Κέρκυρας, βρίσκεται νεκρός μέσα στο σπίτι του. Στο σημείωμά του έκανε λόγο για οικονομικά προβλήματα.\n• 13 Ιουνίου: Ένας 36χρονος, πρώην ταξιτζής αυτοκτονεί στα Σεπόλια. Ο αυτόχειρας ήταν άνεργος κι αντιμετώπιζε σοβαρά οικονομικά προβλήματα.\n• 12 Ιουνίου: 77χρονος συνταξιούχος αυτοπυροβολείται με κυνηγετική καραμπίνα λίγο πριν τις 7 το πρωί έξω από το σπίτι του στην Κηφισιά. Στο σημείωμά του αναφέρει ότι είχε φτάσει σε οικονομικό αδιέξοδο.\n• 7 Ιουνίου: 56χρονος μηχανοδηγός του ΟΣΕ βρίσκεται απαγχονισμένος επίσης στο σπίτι του, στην περιοχή της Αγίας Βαρβάρας στην Τρίπολη.\n• 3 Ιουνίου: 64χρονος τουριστικός επιχειρηματίας από την Κεφαλονιά, πατέρας 4 παιδιών, βρίσκεται απαγχονισμένος μέσα στην επιχείρησή του.\n• 30 Μαΐου: «Το μόνο μου παράπτωμα ήταν ότι δούλευα από το πρωί έως το βράδυ», έγραφε το σημείωμα 61χρονου αυτόχειρα που κρεμάστηκε στο δασάκι του Αγίου Φίλιππου στη Νίκαια.\n• 24 Μαΐου: «Ισχυροί της Γης, για την οικονομική κρίση που δημιουργήσατε θέλετε κρέμασμα και σας είναι λίγο», αναφέρει στο σημείωμά του ένας 60χρονος μουσικός, που πήδηξε μαζί με την 90χρονη μητέρα του από τον πέμπτο όροφο της πολυκατοικίας τους στην πλατεία Bάθη.\n• 22 Μαΐου: Πολύτεκνος, ηλικίας 60 χρόνων, αυτοκτονεί σε πάρκο στο Περιστέρι, κοντά στα ΚΤΕΛ, κόβοντας τις φλέβες του. Τον βρίσκουν κάτοικοι της περιοχής επάνω σε παγκάκι.\n• 11 Μαΐου: Νεκρός ανασύρεται στις 5.30 το πρωί, 26χρονος άνδρας από τον Ισθμό της Κορίνθου. Καταγόταν από την Αρκαδία και ήταν ανύπαντρος χωρίς παιδιά.\n• 21 Απριλίου: 45χρονος δάσκαλος βρίσκεται απαγχονισμένος στην αποθήκη του σπιτιού του στη Σταυρούπολη Ξάνθης.\n• 19 Απριλίου: «Δεν μου αρέσει η ζωή που μας αναγκάζουν να ζούμε», έγραφε στο σημείωμα που άφησε 54χρονος λογιστής, που εντοπίστηκε απαγχονισμένος στο κλιμακοστάσιο της πολυκατοικίας του, στο κέντρο του Ηρακλείου Κρήτης.\n• 5 Απριλίου: 38χρονος Αλβανός, πατέρας δύο παιδιών, πέφτει από μπαλκόνι στην Ιεράπετρα της Κρήτης. Ο αυτόχειρας αντιμετώπιζε σοβαρά οικονομικά προβλήματα και ήταν μακροχρόνια άνεργος.\n• 4 Απριλίου: 77χρονος συνταξιούχος φαρμακοποιός αυτοπυροβολήθηκε λίγο πριν από τις 9.00 το πρωί στο κεφάλι στην πλατεία Συντάγματος, μπροστά στα μάτια των περαστικών. Στο σημείωμά του αναφέρει πως δεν ήθελε να αφήσει χρέη στις πλάτες των παιδιών του.\nΌχι, ρε πατέρα! —αδερφέ, γείτονα, άγνωστε φίλε. Όχι εκεί!\nΜ’ εμάς! Εδώ!\nΗ εικόνα, από το xaxor.com\nΑναρτήθηκε από LeftG700 στις 4:50 μ.μ. 9 πήραν τον λόγο Σύνδεσμοι σε αυτήν την ανάρτηση\nΕυρωπαϊκή Σύνοδος: Ένα νέο Στάλινγκραντ για τη Γερμανία;\nΟύτε κατά διάνοια! Μπορεί κάποια δημοσιεύματα ή χαμόγελα στα σημερινά δελτία τών 8 να δίνουν εμμέσως ή άμεσα την εντύπωση ότι οι αποφάσεις τής Συνόδου είναι η αρχή τού τέλους για την κυριαρχία τού γερμανικού άξονα, όπως περίπου ήταν και η μάχη τού Στάλινγκραντ για τις γερμανικές στρατιές, αλλά κάτι τέτοιο απέχει από την πραγματικότητα όσο η γη από το φεγγάρι!\nΗ δυνατότητα που δίνεται σε ευρωπαϊκές τράπεζες να ανακεφαλαιώνονται απ’ ευθείας από τους μηχανισμούς χρηματοπιστωτικής σταθερότητας χωρίς την εγγύηση (=τον δανεισμό) των κρατών-μελών, αλλά και των δεύτερων να προωθούν τα ομόλογα για την αναχρηματοδότηση του δημόσιου χρέους τους στους ίδιους αυτούς μηχανισμούς χωρίς να περάσουν από τα καυδιανά δίκρανα (= τα θηριώδη, τοκογλυφικά επιτόκια) των αγορών χρήματος, έχει πολλές ‘‘ουρές’’!\nΑς πούμε, τις ‘‘λεπτομέρειες’’ που πρέπει να διευκρινιστούν στις προσεχείς εβδομάδες (ξέρετε πού αρέσει στο διάβολο να κρύβεται, έτσι δεν είναι;). Ή το γεγονός ότι κάτι τέτοιο θα επιτρέπεται μόνο για τους ‘‘συνεπείς’’ (ξέρετε πώς εννοεί τη συνέπεια ο σύγχρονος καπιταλισμός, ναι;). Το ‘‘άβολο’’ ερώτημα πόσα είναι τα χρήματα που διαθέτουν οι μηχανισμοί σταθερότητας. Και πάνω από όλα τη …μητέρα όλων των ουρών!\nΤο γεγονός ότι οι προβλεπόμενες διευκολύνσεις διόλου δεν σημαίνουν παροχές άνευ αντιπαροχών, όπως τις θέλει και τις εννοεί ο κύριος χρηματοδότης, η Γερμανία, αυτές τις αντιπαροχές. Ουδεμία τέτοια πρόβλεψη θα υλοποιείται χωρίς την υπογραφή μνημονίων ‘‘κατανόησης’’. Τα οποία θα είναι λίγο διαφορετικά από τα μνημόνια της Ελλάδας, αφού η Ισπανία σήμερα (και η Ιταλία μεθαύριο) «δεν είναι Ουγκάντα», όπως είπε κι ο Ραχόι τις προάλλες, αλλά πάντως θα είναι μνημόνια με τα όλα τους (χρονοδιαγράμματα, δεσμεύσεις και δεσμά). Πώς το είχε πει η Άνγκελα; «Νο μπέιλ άουτ γουιζάουτ κοντγόλ!» Έτσι!\nΣτάλινγκραντ; Ποιο Στάλινγκραντ; Ούτε καν Μάχη τής Κρήτης! Πιο πολύ σαν το ελιγμό των Γερμανών το 1940 να παρακάμψουν τη Γραμμή Μαζινό μέσω των Αρδεννών μάς φαίνεται. Κάψανε λίγο παραπάνω βενζίνη, αυτό είναι όλο!\n Για να τα λέμε όλα καμία σχέση η στάση των Μόντι και Ραχόι με τη στάση των δικών μας Νενέκων. Αλλά για να τα λέμε και όοολα, καμία σχέση ο ισχύς τής Ιταλίας και της Ισπανίας με αυτήν της Ελλάδας. Μην ακούτε τι λένε. Το μέγεθος μετράει!\n Καμία διάσωση χωρίς έλεγχο.\nΣτην εικόνα, εξαθλιωμένοι γερμανοί φαντάροι τής αποδεκατισμένης στο Στάλινγκραντ 6ης Στρατιάς, αιχμάλωτοι του Κόκκινου Στρατού. Από το incredibleimages4u.blogspot.com\nΑναρτήθηκε από LeftG700 στις 11:05 μ.μ. 12 πήραν τον λόγο Σύνδεσμοι σε αυτήν την ανάρτηση\nΑναρτήθηκε από LeftG700 στις 9:42 μ.μ. 15 πήραν τον λόγο Σύνδεσμοι σε αυτήν την ανάρτηση\nThe week after: Συμπεράσματα και προοπτικές μία εβδομάδα μετά τις 17 Ιουνίου\n1. Το αποτέλεσμα των εκλογών, προϊόν σε μέγιστο βαθμό αφόρητα τρομοκρατικών εκβιασμών γύρω από το ευρώ —αλλά απολύτως εντός των πλαισίων τής αστικής νομιμότητας βεβαίως βεβαίως— δεν είχε κάποιο άμεσο, πρακτικό και θετικό αντίκρισμα για την επίλυση των προβλημάτων που πιέζουν εκρηκτικά την ελληνική κοινωνία. Ωστόσο, καθώς ανοίγει πολλές προοπτικές, δεν ήταν καθόλου άνευ αντικρίσματος γενικά. Για μας, η πιο πολύτιμη στην παρούσα φάση είναι ότι κατέδειξε και τα όρια αυτής τής τρομοκρατίας, αποδεικνύοντας ότι δεν είναι και τόσο παντοδύναμη: 1.655.ο66 ψηφοφόροι, λίγες δεκάδες μόνο χιλιάδες λιγότεροι από όσους ψήφισαν τη Νέα Δημοκρατία, έδωσαν ψήφο κυβέρνησης και όχι διαμαρτυρίας σε ένα σχήμα τής Αριστεράς που, άσχετα από τις αντιφάσεις και παλινωδίες του, κινείτο σε πορεία σύγκρουσης με την Τρόικα και τα Διευθυντήρια της ΕΕ. Με αυτή την έννοια, ήταν μία ψήφος ρίσκου σε σχέση με το υπερόπλο των κυρίαρχων τάξεων και των κολαούζων τους. Το ρίσκο πάρθηκε και όχι από κάποιους ελάχιστους ‘‘τυχοδιώκτες’’. Αυτοί που δεν θεωρούν το ευρώ φετίχ, κατά τη διατύπωση του Αλέξη Τσίπρα ελάχιστες ημέρες πριν από τις εκλογές (διατύπωση που, αν δεν κάνουμε λάθος, πρωτακούστηκε από το Μ Α-Α του Αλαβάνου πριν πολύ καιρό) αποδείχθηκε πως δεν είναι μόνο οι «παλαιοημερολογίτες τού ΚΚΕ», κάποιες «μικροομάδες γραφικών αριστερών αντιευρωπαϊστών» και όσοι καπιταλιστές και κάτοχοι μαύρου χρήματος «έχουν βγάλει τα ευρώ τους έξω και θέλουν να αγοράσουν τις περιουσίες μας για ένα κομμάτι ψωμί».\n2. Ο δικομματισμός αντικαταστάθηκε από τον διπολισμό. Δεδομένου ότι ο διπολισμός ορίστηκε με βάση τον άξονα Δεξιάς/Αριστεράς, διαχωρισμό που πολλοί γνωστοί και μη εξαιρετέοι στην Ελλάδα και διεθνώς έχουν προσπαθήσει με νύχια και με δόντια να ανακηρύξουν «πτώμα σεσηπός και τυμπανιαίο», και ανεξάρτητα από το ότι τα όρια του άξονα δεν είναι πάντα ευδιάκριτα (ας όψεται η επιρροή τού μεταμοντερνιστικού σχετικισμού), η εξέλιξη αυτή είναι ιδιαίτερα χαρμόσυνο γεγονός. Και θα ήταν ακόμα πιο χαρμόσυνο αν δεν είχαμε την κοινοβουλευτική εδραίωση των νεοναζιστών τής Χρυσής Αυγής και την αποδεδειγμένη πια επιρροή τους σε λαϊκά στρώματα (πέρα βέβαια από την ετοιμότητά τους να παίξουν το ρόλο τού μαντρόσκυλου του καπιταλισμού, ιστορικά επικυρωμένο χαρακτηριστικό τού ναζιστικού φαινομένου).\n3. Ο σχηματισμός τής τρικομματικής κυβέρνησης πρόσφερε μία ανάσα στις δυνάμεις εκείνες που προώθησαν και προωθούν τα συμφέροντα των μεγαλύτερων και ισχυρότερων μερίδων τής άρχουσας τάξης. Πόσο βαθιά θα είναι η ανάσα; Δεν υπάρχει φυσικά καμία πιθανότητα να έχει το βάθος τετραετίας, όπως φιλοδοξεί ο Αντώνης Σαμαράς. Όμως, δεν θα είναι και τόσο κοφτή όσο εκείνη που έδωσε στο σύστημα η κυβέρνηση Παπαδήμου. Πρώτον γιατί αυτή η κυβέρνηση αντιπροσωπεύει (τυπικά, αλλά οι τύποι στην αστική κοινοβουλευτική δημοκρατία είναι το ήμισυ του παντός) το 48,2% του εν ενεργεία εκλογικού σώματος. Και δεύτερον γιατί είναι απολύτως βέβαιο ότι, προκειμένου να συνεχιστεί η ίδια στρατηγική τών μνημονίων, η νέα κυβέρνηση θα πριμοδοτηθεί από τη Ιερά Συμμαχία τής Ευρωπαϊκής Ένωσης με μερικά καθρεφτάκια για ιθαγενείς. Κατόπιν, οι κυβερνητικοί ‘‘Διευθυντές Πωλήσεων’’ θα τα διοχετεύσουν στους τοπικούς πλασιέδες τών ΜΜΕ για να τα πουλήσουν στους ιθαγενείς, ως προϊόν ‘‘σκληρής’’ διαπραγμάτευσης. Για κάποιο διάστημα θα τα καταφέρουν. Η αδυσώπητη πραγματικότητα όμως δεν θα επιτρέψει να είναι και πολύ μεγάλο.\n4. Η Αριστερά σε όλες τις εκδοχές της, πλην βέβαια της ψευδεπίγραφης, πρώην Αριστεράς (ΔΗΜΑΡ), συγκέντρωσε αθροιστικά το πρωτοφανές 31,84% των ψήφων τής 17ης Ιουνίου. Αν σκεφτεί κανείς ότι στις εκλογές τού Οκτωβρίου τού 2009 το αντίστοιχο ποσοστό ήταν μόλις 12,82% (συμπεριλαμβανομένων μάλιστα ορισμένων από τότε «έτοιμων και θαρραλέων» Δημαριτών) η άνοδος αυτή φαίνεται να ισοδυναμεί με γιγαντιαίο άλμα. Μπορεί και να είναι έτσι. Ας μην αφήσουμε όμως τα φαινόμενα να μας απατήσουν: Ακόμα κι αν το άλμα είναι γιγαντιαίο, ας μη ξεχνάμε πως έχει γίνει από σχετικά κοντά ποδάρια!\n5. «Κοντά ποδάρια;;; Με 31,84% συνολικά και με ένα κομμάτι τής Αριστεράς να χάνει την πρωτιά μόλις για 170.567 ψήφους;;; Τρελός παπάς σας βάφτισε και να πάτε να κοιταχτείτε!».\nΚανένα πρόβλημα. Να το κάνουμε —άλλωστε, για να τα λέμε όλα, ποτέ δεν ξέρεις τι θα σου βγάλει μία ιατρική εξέταση! Ωστόσο, όσοι ενδεχομένως μας δίνουν την παραπάνω συμβουλή, καλό θα είναι να σκεφτούν κι εκείνοι πως τα «τέκνα τής ανάγκης» που εκτόξευσαν τον ΣΥΡΙΖΑ στη θέση τής αξιωματικής αντιπολίτευσης δεν είναι υποχρεωτικά και «ώριμα τέκνα τής οργής». Πέραν τού κοινωνικού ακτιβισμού και των κινηματικών δράσεων, απαιτείται και μία κάποια πολιτική και ιδεολογική διαμεσολάβηση και επεξεργασία για να μετατραπεί η ρημάδα η οργή τής ανάγκης σε πολιτική συνείδηση, έτσι ώστε από την ψήφο τής κρισιακής συγκυρίας να φτάσουμε στη συνειδητή και σταθερή πολιτική επιλογή για «μέσα κι έξω απ’ τη Βουλή».\n6. Το παραπάνω συμπέρασμα μπορεί να φανεί σαν μία ολοστρόγγυλη ανοησία αν σκεφτεί κανείς ότι από τα τρία βασικά σχήματα της Αριστεράς που συμμετείχαν στις εκλογές (ΣΥΡΙΖΑ, ΚΚΕ και ΑΝΤΑΡΣΥΑ) αυτά που υπέστησαν τη μεγαλύτερη αιμορραγία σε ψήφους ήταν ακριβώς εκείνα που χαρακτηρίζονται από ‘‘σφιχτή’’ ιδεολογική συγκρότηση σε αντίθεση με την πληθυντική, πολυφωνική και πλουραλιστική Αριστερά τού ΣΥΡΙΖΑ. Οπότε, ένας σκληροπυρηνικός Συριζαίος θα μπορούσε να αντιτείνει καγχαστικά ότι προτείνουμε την υιοθέτηση μιας συνταγής καταστροφής. Δεν είναι έτσι. Γιατί η ‘‘σφιχτή’’ ιδεολογική συγκρότηση —κι εδώ τα καμπανάκια χτυπάνε κυρίως για το ΚΚΕ— θυμίζει από πολλές απόψεις το σφιχτό δέσιμο που οι αρχαίοι Αιγύπτιοι ταριχευτές επεφύλασσαν στους νεκρούς Φαραώ· καμία σχέση με ό,τι εννοούμε εμείς όταν μιλάμε για ιδεολογική διαμεσολάβηση. Και η πολυφωνία τού ΣΥΡΙΖΑ, συχνά, συχνότατα χωρίς κέντρο βάρους και στρατηγικό μπούσουλα, θυμίζει πολλές φορές καρναβάλι με τα πυροτεχνήματά του. Τα καρναβάλια, ως γνωστόν, μαζεύουν κόσμο. Να θυμίσουμε όμως ότι αυτό συμβαίνει όσο διαρκούν. Μετά, το μόνο ίχνος το οποίο μένει από τα πλήθη που προσήλκυσε είναι οι κορδέλες και τα κομφετί στους άδειους δρόμους —και στις έρημες πλατείες…\n7. Στις 17 Ιουνίου έγινε απολύτως ξεκάθαρο αυτό για το οποίο μόνο ενδείξεις υπήρξαν στις εκλογές τού Μαΐου: Το κόμμα-μόρφωμα, το κόμμα-συνιστώσες (και γι’ αυτό και κόμμα οιονεί μέτωπο), ο ΣΥΡΙΖΑ, αποτέλεσε τον πόλο ενός πραγματικού αν και ιδιότυπου αριστερού-λαϊκού-δημοκρατικού μετώπου. Η κοινωνική βάση τής εκτός ΣΥΡΙΖΑ Αριστεράς αγνόησε τις ηγεσίες της και επέλεξε να πριμοδοτήσει μαζικά τη μόνη ορατή για την ώρα, αν και απολύτως αβέβαιη, διέξοδο. Ποιος μπορεί να την κατηγορήσει;\n8. Τα καθήκοντα στα οποία καλείται να ανταποκριθεί ο ΣΥΡΙΖΑ είναι πολυσύνθετα. Ο εκλογικός νόμος τον υποχρέωσε να μετατραπεί άρον-άρον, τυπικά και μόνο σε επίπεδο κορυφής σε ενιαίο κόμμα. Κατ’ αρχήν, η αλλαγή αυτή πρέπει να επεκταθεί προς τα κάτω, στην κοινωνική του βάση, και μάλιστα σε αντιστοιχία με ένα κόμμα όχι πια του 4% αλλά του 27. Η ομογενοποίηση αυτή όμως, δεν πρέπει φυσικά να μείνει στους τύπους, αλλά να αποκτήσει ουσιαστικό δημοκρατικό περιεχόμενο. Με δεδομένη την ύπαρξη των συνιστωσών και την απροθυμία τής ‘‘υπερσυνιστώσας’’ (ΣΥΝ) να παραιτηθεί από την ασφυκτική κηδεμονία που ασκεί, το εγχείρημα αυτό δεν είναι καθόλου εύκολο —εξ άλλου, ήδη έχει αποτύχει μία φορά στο πρόσφατο παρελθόν (2009). Είναι όμως ο μόνος τρόπος για να αντιστοιχηθεί ο ΣΥΡΙΖΑ με τις ανάγκες των καιρών και να συνδεθεί με την κοινωνία σε πλατιά βάση, μεταμορφωνόμενος από κόμμα στελεχών και παραγόντων σε μαζικό κόμμα (τηρουμένων βέβαια των αναλογιών τής εποχής που δεν ευνοούν τη μαζικότητα όσο στο παρελθόν). Όσο δύσκολα κι αν είναι αυτά, είναι τα εύκολα!\n9. Τα πιο δύσκολα: να εξακολουθήσει να συμβαδίζει με το κοινωνικό αίσθημα του λαού —και μάλιστα ανεξάρτητα των τελικών επιλογών που έκαναν μεγάλα στρώματα αυτού τού λαού στις εκλογές τής προηγούμενης εβδομάδας! Πιο αναλυτικά: ο αντιμνημονιακός προσανατολισμός, όσες λεκτικές ταχυδακτυλουργίες κι αν μετέρχονται οι σκληροί ‘‘ευρωπαϊστές’’ τού ΣΥΝ και μερικοί τού ΣΥΡΙΖΑ (λέγε με ΑΚΟΑ), είναι στο βάθος του, εκ των πραγμάτων, και αντιευρωενωσιακός. Με δεδομένη την ανανέωση των ίδιων πολιτικών «υπό τη νέα διεύθυνση» της τρικομματικής κυβέρνησης, το ρεύμα του ευρωσκεπτικισμού θα βαθαίνει, προς μεγάλη λύπη εκείνων που φαντασιώνονται τις ΕΠΕ (Ενωμένες Πολιτείες τής Ευρώπης) ως «προνομιακό πεδίο ταξικής πάλης». Στη μακρά προεκλογική περίοδο που άνοιξε τις παραμονές τού Πάσχα η συμπόρευση με την ογκούμενη λαϊκή δυσαρέσκεια κατά των πολιτικών τής ΕΕ ήταν σχετικά εύκολη υπόθεση, λόγω προεκλογικής ‘‘χαλαρότητας’’. (Ωστόσο, όσα ειπώθηκαν, έστω και για τις προεκλογικές ανάγκες, έχουν καταχωρηθεί στα πρακτικά.) Τώρα που τελείωσαν οι εκλογές η διαπάλη στο εσωτερικό τού ΣΥΡΙΖΑ θα συνεχιστεί. Και οι ‘‘ευρωπαϊστές’’ του θα βρίσκουν όλο και πιο δύσκολο να συνηγορούν υπέρ τής «ευρωπαϊκής ιδέας». Έτσι, κάποια στιγμή θα υποχρεωθούν από τα πράγματα να σταματήσουν να επαναλαμβάνουν σαν παπαγαλάκια «δεν είναι αυτή η Ευρώπη που οραματιζόμαστε» και να δώσουν συγκεκριμένες απαντήσεις για τις δικές τους κόκκινες γραμμές. Σε κάθε περίπτωση το στοίχημα για το κατά πόσο ο ΣΥΡΙΖΑ δεν θα αποκοπεί από το λαϊκό αίσθημα είναι ανοικτό. Κι εμείς εξακολουθούμε προς το παρόν να βλέπουμε το ποτήρι μισογεμάτο (όπως κάνει, λόγου χάρη, ο Πέτρος Παπακωνσταντίνου κι ο Ευτύχης Μπιτσάκης).\n10. Ο Μεγάλος Ασθενής τής Αριστεράς, το ΚΚΕ, αποδοκιμάστηκε σε πρωτοφανή βαθμό από τους ψηφοφόρους του, καθώς 470 στους 1.000 του γύρισαν την πλάτη! Η επίδοσή του, τόσο σε ποσοστό όσο και σε ψήφους, υπολείπεται ακόμα και από εκείνη τών εκλογών τού 1993 (4,54% και 313.001), δηλαδή σε μια από τις πιο δύσκολες στιγμές του: δύο μόλις χρόνια από τη δεύτερη μεγάλη διάσπαση της ιστορίας του και την κατάρρευση της Σοβιετικής Ένωσης και των ευρωπαϊκών σοσιαλιστικών καθεστώτων τού 20ου αιώνα. Καθώς τα νοσήματα από τα οποία πάσχει είναι πολλά —χώρια οι επιπλοκές— δεν μπορούμε να αναφερθούμε εδώ στα προβλήματα που αντιμετωπίζει με λεπτομέρειες. Να σημειώσουμε μόνο ένα κωμικοτραγικό γεγονός, κι αυτό όχι γιατί θέλουμε να στρίψουμε το μαχαίρι στην πληγή τών μελών και οπαδών του, αλλά γιατί θέλουμε να συμβάλουμε, όσο μπορούμε, στο να συνειδητοποιήσουν τα μεγάλα, τραγικά και διαχρονικά λάθη τής ηγεσίας τους που τους έφεραν ως εδώ (τηρουμένων των αναλογιών, η σημείωση αυτή πρέπει να ενδιαφέρει και τους οπαδούς τής ΑΝΤΑΡΣΥΑ):\nΗ κατακρήμνιση του ελληνικού κομμουνιστικού κόμματος σημειώνεται σε μία συγκυρία στην οποία όχι μόνο ο ευρωπαϊκός και παγκόσμιος καπιταλισμός περνάει τη μεγαλύτερη δομική κρίση του μετά το 1929, αλλά και στην περίοδο που ο ελληνικός λαός αρχίζει να κουνά το κεφάλι του με σκεπτικισμό, ερχόμενος, έστω και ασυνείδητα, στα λόγια τού ίδιου τού ΚΚΕ για την αδυνατότητα φιλολαϊκής λύσης στα πλαίσια της ευρωζώνης και της Ευρωπαϊκής Ένωσης!!!\nΤο πόρισμα τής Κεντρικής Επιτροπής τού ΚΚΕ (αλλά και τής ΑΝΤΑΡΣΥΑ) δείχνει ότι αυτή η σκέψη, που θα μπορούσε να πυροδοτήσει γόνιμες συζητήσεις και αναστοχασμούς, δεν περνάει καν από το μυαλό τών μελών τής ηγεσίας (ή ‘‘θάβεται’’). Δυστυχώς, το ίδιο διαπιστώσαμε και από μια διαδικτυακή βόλτα σε blogs φιλικά προς το ΚΚΕ. Αυτοπροστασία; Άγνοια; Αβαθής σκέψη; Αναμφίβολα ναι, αν και σε απροσδιόριστη ποσοστιαία κατανομή. Σε μερικές όμως περιπτώσεις η απουσία αυτής τής σκέψης δεν οφείλεται σε τίποτε από όλα αυτά. Οφείλεται σε μία ιδιότυπη μορφή πολιτικής παράνοιας, αταξινόμητη και άγνωστη στη βιβλιογραφία μέχρι τώρα, που εμείς, για να μπορούμε να συνεννοηθούμε μεταξύ μας, ονομάσαμε Leninoia…\nΗ εικόνα είναι του Randy Lyhus. Από το randylyhus.com\nΑναρτήθηκε από LeftG700 στις 8:18 μ.μ. 16 πήραν τον λόγο Σύνδεσμοι σε αυτήν την ανάρτηση\nΓια μια ακόμα εκλογική Κυριακή, ο ίδιος τίτλος και η ίδια εικόνα. Όπως συνέβαινε πάντα σε όλες τις εκλογές που έγιναν σε αυτά τα τρία και παραπάνω χρόνια ζωής τού blog. Παρά τα φαινόμενα όμως υπάρχει μία σημαντική διαφορά που οι τακτικοί αναγνώστες ήδη ξέρουν: Οι σημερινές εκλογές είναι οι πρώτες στις οποίες πήραμε συγκεκριμένη θέση υπέρ συγκεκριμένου αριστερού κόμματος, υποστηρίζοντας και προτείνοντας την υπερψήφιση του ΣΥΡΙΖΑ. Και τούτο, γιατί είμαστε κι εμείς από τους συντριπτικά πολλούς που πιστεύουν ότι αυτές οι εκλογές είναι οι κρισιμότερες τής σύγχρονης ιστορίας. Όχι μόνο επειδή για πρώτη φορά από τη μεταπολίτευση και μετά υπάρχουν βάσιμες πιθανότητες το πρώτο κόμμα να είναι κόμμα τής Αριστεράς, αλλά και γιατί η κατάσταση στη χώρα μας έχει φτάσει πια σε οριακό σημείο. Κατά τα άλλα δεν αλλάζει τίποτε. Εξακολουθούμε να είμαστε πολύ περισσότερο αριστεροί παρά ΣΥΡΙΖΑ —ή οτιδήποτε άλλο. Μ’ άλλα λόγια, εξακολουθούμε να βλέπουμε την Αριστερά ως ενιαία πολυφωνική παράταξη. Και βέβαια, ως αριστεροί, ξέρουμε πολύ καλά ότι με τις σημερινές εκλογές, όπως με όλες τις εκλογές, δεν τελειώνει τίποτε. Ενδεχομένως όμως να αρχίζει κάτι…\nΤο σκεπτικό τής επιλογής μας το έχουμε αναλύσει όσο καλύτερα μπορούσαμε. Ό,τι είπαμε, είπαμε. Δεν κρίνουμε σκόπιμο να προσθέσουμε κάτι παραπάνω. Εκτός από το εξής: Θα θέλαμε να σας διαβεβαιώσουμε πως πράξαμε κατά συνείδηση, μετά από αρκετές δύσκολες και ορισμένες φορές στενάχωρες συζητήσεις. Κι αν υπάρχει κάτι που πιστεύουμε ότι μας επιτρέπεται να προτείνουμε σε όσους αριστερούς φίλους δεν έχουν ακόμα αποφασίσει τι θα ψηφίσουν, είναι ακριβώς αυτό και μόνο αυτό: να πράξουν κι εκείνοι κατά συνείδηση.\nΑναρτήθηκε από LeftG700 στις 6:25 π.μ. 34 πήραν τον λόγο Σύνδεσμοι σε αυτήν την ανάρτηση\nΓράμμα στους φίλους και φίλες που σκέπτονται να ψηφίσουν ΣΥΡΙΖΑ, αλλά φοβούνται να το κάνουν.\nΑν και γράφουμε στα τυφλά —εκτός από τους λίγους σχολιαστές που παίρνουν το λόγο εδώ και εκφράζουν τις απόψεις τους, δεν ξέρουμε ποιοι μας διαβάζουν ούτε τι σκέφτονται—, ωστόσο, δεν είναι αυθαίρετο να κάνουμε μια απολύτως βάσιμη και λογική υπόθεση: κάποιοι από όσους μάς διαβάζετε βρίσκεστε στην πολύ δυσάρεστη θέση από τη μία να αισθάνεστε την επιθυμία, και ανάγκη μαζί, να ψηφίσετε ΣΥΡΙΖΑ, κι από την άλλη να φοβάστε να το αποφασίσετε οριστικά. Σε σας λοιπόν θέλουμε να απευθυνθούμε σήμερα. Ω, μη νομίσετε ότι σας επιφυλάσσουμε κι εμείς τους γνωστούς αριστερούς κεραυνούς εναντίον εκείνων που «δειλιάζουν να πάρουν τις τύχες τους στα χέρια τους» ή τα εύκολα κηρύγματα υπέρ τής «αισιοδοξίας τής βούλησης που πρέπει να νικήσει την απαισιοδοξία τής γνώσης». Τίποτε από όλα αυτά δεν θα διαβάσετε. Όχι επειδή είναι άνευ αξίας τέτοιες συζητήσεις. Αλλά επειδή δεν είναι της ώρας, τώρα, στην τούρλα τού Σαββάτου, μία μέρα πριν τις εκλογές. Τέτοιες ώρες χρειάζονται άλλα λόγια: συγκεκριμένα λόγια για το συγκεκριμένο δίλημμά σας. Αυτό είναι το μόνο που θα είχε, ενδεχομένως, κάποια χρησιμότητα.\nΕλπίδα ή φόβος; Να το συγκεκριμένο δίλημμά σας με τρεις λέξεις. Να εμπιστευθείτε την ελπίδα που σας καλεί να ψηφίσετε για μια κυβέρνηση η οποία θα επιχειρήσει να σταματήσει την πορεία προς την εξαθλίωση ή να ακούσετε τους φόβους σας, που μπορείτε να τους πείτε και φρόνηση, χρυσώνοντας το χάπι προς τον ίδιο τον εαυτό σας, ότι αυτή η κυβέρνηση ίσως σημαίνει ‘‘τα χειρότερα’’ και να κάνετε κάποια άλλη επιλογή, φέρνοντας τη Νέα Δημοκρατία σε θέση οδηγού, ακόμα κι αν δεν ψηφίσετε αυτήν; Και το δίλημμά σας μεγαλώνει ασφαλώς, καθώς ενδόμυχα ξέρετε πολύ καλά ότι στη δεύτερη περίπτωση η ‘‘σώφρων’’ κυβέρνηση με πυρήνα τη Νέα Δημοκρατία δεν θα κάνει τίποτε καλύτερο (πλην ίσως της χορήγησης μερικών ασπιρινών εναντίον τού εθνικού καρκίνου που μας κατατρώει) από το να ακολουθήσει ‘‘ομαλά’’ αυτή την πορεία προς την εξαθλίωση μέχρι το τέλος —δεν φανταζόμαστε βέβαια να δίνετε την παραμικρή αξία στις υποσχέσεις ότι θα επαναδιαπραγματευτούν το Μνημόνιο αυτοί ακριβώς που το υπέγραψαν με χέρια και με πόδια ή ότι τα ευρωπαϊκά διευθυντήρια είναι πρόθυμα να μας προσφέρουν κάτι ουσιαστικότερο από λίγα παραπάνω γραμμάρια μουχλιασμένου καρότου!\nΓια την ελπίδα σας, που είναι και δική μας ελπίδα, δεν χρειάζεται να πούμε κάτι, πέρα από το ότι πιστεύουμε ακράδαντα πως είναι βάσιμη και καλώς την έχετε. Θέλουμε να μιλήσουμε λίγο για τους φόβους σας. Και καθώς θέλουμε αυτό το σημείωμα να είναι όσο το δυνατόν πιο σύντομο, θα περιοριστούμε να μιλήσουμε για τον Μεγάλο Φόβο, αυτόν που σχεδόν τρία χρόνια τώρα και με τρομακτική ένταση και έκταση τους τελευταίους μήνες προσπαθούν να σας εμφυσήσουν ‘‘θεοί’’ και δαίμονες, ημεδαποί ή αλλοδαποί σε πλανητική κλίμακα:\nΗ ζωή χωρίς το ευρώ!\nΔεν σκοπεύουμε να αναπαράγουμε εδώ όλη τη φιλολογία επί τού θέματος, παραθέτοντας δηλώσεις επί δηλώσεων στελεχών τού ΣΥΡΙΖΑ. Εξ άλλου, θα ήμαστε οι τελευταίοι που θα ισχυριστούμε ότι ο λόγος τού ΣΥΡΙΖΑ σχετικά με το πώς ακριβώς σκοπεύει να ανατρέψει το μνημόνιο και τις εξοντωτικές για την ελληνική κοινωνία συνέπειές του είναι ενιαίος, χωρίς αντιφάσεις ή αμφισημίες —άλλο ζήτημα βέβαια το ότι εμείς δεν θεωρούμε εξ ορισμού, ή τάχα από θέση αρχών, ανεπίτρεπτες τέτοιες μη ‘‘καθαρές’’ στάσεις. Για να αποπληθωρίσουμε (όχι να διασκεδάσουμε!) το φόβο σας, θα αρκεστούμε σε δύο ακλόνητα επιχειρήματα που ακυρώνουν πλήρως τους δύο βασικούς άξονες της τρομοκρατικής προπαγάνδας.\nΑνεξάρτητα από τι πιστεύει για το ζήτημα του ευρώ ο Τσίπρας, ο Σταθάκης, ο Δραγασάκης, ο Παπαδημούλης, ο Μανώλης Γλέζος, ο Θεωνάς, ο Λαφαζάνης, ο Στρατούλης ή ο Ρινάλντι, ανεξάρτητα από το τι πιστεύουμε εμείς, εσείς ή ο Χατζηπετρής, ένα είναι βέβαιο και πρέπει να το πάρετε απολύτως τοις μετρητοίς:\nΔεν είναι σε καμία μα καμία περίπτωση στόχος τού ΣΥΡΙΖΑ στην παρούσα φάση η έξοδος από την ευρωζώνη! Γιατί; Για έναν απλό, απλούστατο λόγο: Γιατί δεν υπάρχει ούτε ένα (αριθμός: 1) κομμάτι τής ελληνικής Αριστεράς, από τον ΣΥΡΙΖΑ μέχρι το μικρότερο αριστερό γκρουπούσκουλο, που να μην έχει πλήρη συνείδηση του γεγονότος ότι η κοινωνία στις παρούσες συνθήκες δεν είναι έτοιμη και ώριμη να ακολουθήσει έναν τέτοιο δρόμο! Μ’ άλλα λόγια, ακόμα κι αν ο ΣΥΡΙΖΑ με καταθλιπτική ομοφωνία θεωρούσε ότι η χώρα πρέπει να βγει εκτός ευρωζώνης τώρα (πράγμα που δεν συμβαίνει βέβαια), με άλλη τόσο εξ ίσου καταθλιπτική ομοφωνία θα αποφάσιζε ότι μία τέτοια έξοδος στην οποία θα τον ακολουθήσει ένα μικρό μέρος τού λαού είναι ο ασφαλέστερος δρόμος προς την αυτοκτονία τού ίδιου ως κόμματος, αλλά και μία ‘‘πρώτης’’ τάξεως αιτία για να ανοίξει ένα μεγάλο χάσμα μεταξύ τής ελληνικής κοινωνίας και της Αριστεράς. Μην ανησυχείτε λοιπόν. Όπως ακριβώς η Αλέκα Παπαρήγα, λόγου χάρη, πιστεύει ότι μία επιστροφή στη δραχμή υπό τις παρούσες συνθήκες θα ήταν καταστροφή, το ίδιο ακριβώς πιστεύει και ο ΣΥΡΙΖΑ και όλες οι συνιστώσες του! —αν και όχι για τους απολύτως ταυτόσημους λόγους. Εντελώς τελείως το ίδιο! Ξέρετε ποια είναι η βασική διαφορά τους; Ότι το ΚΚΕ αρνείται να ‘‘παίξει μπάλα’’ από κυβερνητική θέση και να βοηθήσει στην όποια ανακούφιση του λαού, συμβαδίζοντας και σεβόμενο παράλληλα τις διαθέσεις του σε αυτή τη δεδομένη φάση, επειδή αυτός δεν είναι ξεκάθαρα, πλειοψηφικά, οριστικά και αμετάκλητα ταγμένος κατά τού ευρώ! Μ’ άλλα λόγια, θα μπορούσε να πει κάποιος χωρίς να αυθαιρετεί ότι δεν είναι τόσο απέναντι στην Τρόικα και στην ΕΕ που το ΚΚΕ τηρεί ασυμβίβαστη στάση. Στην πραγματικότητα είναι ασυμβίβαστο απέναντι στον ‘‘ανώριμο’’ λαό και αρνείται να πράξει το καθήκον του απέναντί του μέχρι αυτός να ‘‘μάθει’’!\nΑκόμα κι αν σας έπεισαν τα παραπάνω, ξέρουμε ότι παραμένει μια ακόμα μεγάλη ανησυχία: τι θα γίνει αν, κατά τη διάρκεια των αναπόφευκτων συζητήσεων μιας κυβέρνησης της Αριστεράς με την Τρόικα, συμβεί κάποιο ‘‘ατύχημα’’, όπως άλλωστε φροντίζουν να υπενθυμίζουν ευάριθμοι ‘‘καλόπιστοι’’ πολιτικοί αντίπαλοί ή δήθεν καλοπροαίρετοι και ‘‘αμερόληπτοι’’ παρατηρητές;\nΚανένα ατύχημα δεν θα συμβεί! Με δεδομένο ότι δεν υπάρχει η παραμικρή δυνατότητα να μας εκδιώξει κανείς από την ευρωζώνη, εκείνο που —ενδεχομένως— θα μπορούσε να συμβεί θα ήταν να φτάσει ο κόμπος στο χτένι. Δηλαδή να προσκρούσει ο ΣΥΡΙΖΑ την απόλυτη άρνηση των ευρωπαϊκών ηγετικών μηχανισμών για αλλαγή τής καταστροφικής πορείας, την οποία μάς έχουν υποχρεώσει να ακολουθήσουμε. Τι θα κάνει τότε μία αριστερή κυβέρνηση, δηλαδή μία κυβέρνηση τής οποίας, σε τελική ανάλυση, μοναδική ισχύς είναι η υποστήριξή της εκ μέρους τού λαού και, επομένως, δεν μπορεί ούτε να τον προδώσει, αλλά ούτε και να τον δεσμεύσει χωρίς τη θέλησή του (θυμηθείτε το σκεπτικό που αναλύσαμε στο Α); Μα τι άλλο από το να δώσει το λόγο στον ίδιο το λαό για να αποφανθεί! Και τότε αγαπητοί φίλοι, σε ένα έντιμο δημοψήφισμα, θα έχετε όλες τις ευκαιρίες να εκφράσετε την άποψή σας και να πάρετε τις αποφάσεις σας, όποιες κι αν είναι αυτές!\nΝα λοιπόν γιατί δεν πρέπει να φοβάστε αυτό που προσπαθούν με κάθε τρόπο να σας κάνουν να φοβάστε, καταφεύγοντας ακόμα και στις μεγαλύτερες διαστρεβλώσεις ή σε απίστευτα αισχρές όσο και φανταστικές ‘‘κατασκευές’’ και ‘‘επινοήσεις’’. Αντίθετα, πρέπει να θυμάστε αυτό που προσπαθούν να σας κάνουν να ξεχάσετε ή να το διασκεδάσουν με υποσχέσεις ‘‘ανάπτυξης’’ και ‘‘χαλάρωσης’’ των στραγγαλιστικών δεσμών, αυτό που λένε και ξαναλένε εδώ και πολύ καιρό όχι τα στελέχη τού ΣΥΡΙΖΑ ή εμείς, αλλά εκατοντάδες οικονομολόγοι και πολιτικοί αναλυτές σε όλο τον κόσμο, οι οποίοι, να σημειωθεί, δεν μπορούν ούτε με την πιο διασταλτική ερμηνεία τής λέξης να χαρακτηριστούν ως αριστεροί —πασίγνωστο παράδειγμα επ’ αυτού ο Αμερικανός οικονομολόγος Paul Krugman. Τι είναι αυτό που προσπαθούν να σας κάνουν να ξεχάσετε ή να παραβλέψετε; Είναι το εξής απλό:\nΌτι εκείνο που καταλήγει με μαθηματική βεβαιότητα ή στην κοινωνική βαρβαρότητα ή, προκειμένου να την αποφύγουμε, στην υποχρεωτική πια έξοδο από την ευρωζώνη κάποια στιγμή στο εγγύς μέλλον —αλλά υπό πολύ δυσμενέστερες συνθήκες—, είναι ακριβώς αυτός ο δρόμος τής εξαθλιωτικής στέρησης στον οποίο μας σπρώχνουν με τον βούρδουλα της οικονομικής και πολιτικής τους ισχύος! (Και δεν θίγουμε καθόλου αυτό που επίσης γράφεται και λέγεται καθημερινά: με τις ακολουθούμενες πολιτικές ολόκληρη η ευρωζώνη, όπως την ξέρουμε τουλάχιστον, κατευθύνεται πάνω στα βράχια!)\nΗ ζωή με τη Νέα Δημοκρατία!\nΚλείνουμε με μια υπενθύμιση. Λέμε υπενθύμιση γιατί αφορά σε ένα προβληματικό ζήτημα που το ξέρετε πολύ καλά, ειδικά οι μεγαλύτεροι από εμάς και ιδίως όσοι έχουν ζήσει σε σκοτεινές εποχές. Μπορεί να σας αδικούμε, αλλά είναι αναγκαίο να την κάνουμε: οι διάφορες εμπειρίες από την πραγματική ζωή αυτής τής περιόδου μάς έχουν δείξει ότι πολλοί από όσους αντιμετωπίζουν τα ίδια μ’ εσάς διλήμματα έχουν τη γνωστή στην κοινωνική και ατομική ψυχολογία τάση να θάβουν αυτό το αγκάθι βαθιά μέσα στον σκουπιδοτενεκέ τους —είναι πολύ μεγάλο για να σκεπαστεί από ένα χαλί…\nΕνδεχόμενη πρωτιά τής Νέας Δημοκρατίας (νίκη που περνάει υποχρεωτικά μέσα από την άρνηση ψήφου προς τον ΣΥΡΙΖΑ) σημαίνει ότι τη Δευτέρα θα έχουμε δεξιά κυβέρνηση με πυρήνα βέβαια το κόμμα τού Σαμαρά. Κι αυτό με τη σειρά του συνεπάγεται, πέραν της περαιτέρω οικονομικής εξαθλίωσης για ευρύτατα στρώματα του πληθυσμού, και περαιτέρω συρρίκνωση της δημοκρατίας. (Ναι, αυτής της αστικής δημοκρατίας, που εμείς οι αριστεροί έχουμε ως όραμα να την υπερβούμε. Να την υπερβούμε όμως, αντικαθιστώντας την με μια ανώτερη μορφή δημοκρατίας, όχι να την αφήσουμε να κατρακυλήσει προς τα πίσω σε αντιδραστικά αυταρχικές ή και ανοιχτά δικτατορικές αντιλαϊκές μορφές διακυβέρνησης. Υπό αυτή την έννοια, την υπερασπιζόμαστε!) Είναι άφθονα τα δείγματα στους λόγους τού Σαμαρά τις τελευταίες μέρες και υπεραρκετά για να εξάγουμε με ασφάλεια το συμπέρασμα ότι πρώτη του προτεραιότητα είναι να θωρακίσει τη δημοκρατία έναντι του ‘‘εχθρού’’ λαού, επανιδρύοντας όχι το κράτος, όπως δήθεν θα έκανε ο Κώστας Καραμανλής, αλλά το αστυνομικό κράτος!\nΟικονομική εξαθλίωση + αστυνομικό κράτος, τι μας κάνουν, αγαπητοί φίλες και φίλοι; Ξέρετε εσείς καλύτερο έδαφος για την ακόμα μεγαλύτερη ανάπτυξη της νεοναζιστικής συμμορίας που ακούει στο όνομα Χρυσή Αυγή; Όταν μάλιστα, πολλοί από τους σκληροπυρηνικούς δεξιούς ψηφοφόρους τη βλέπουν ως «αδελφό κόμμα», όπως, λόγου χάρη, εκμυστηρεύτηκε δημοσία πριν λίγες μέρες ότι τη βλέπει ο Παναγιώτης Ψωμιάδης, το πρωτοπαλίκαρο —με διαταγή Σαμαρά— τού προεκλογικού αγώνα στη Μακεδονία; Αντιλαμβάνεστε πόσο θα φουσκώσει τα μαύρα πανιά τής Χρυσής Αυγής μία ενδεχόμενη κυβέρνηση Νέας Δημοκρατίας με τα αισθήματα ‘‘αδελφικής’’ εξουσίας που θα της εμπνεύσει; Και χρειάζεται να σας υπενθυμίσουμε, εκτός από όλα αυτά, και τα λόγια τού Μπρεχτ;\nΑγαπητοί φίλοι και φίλες, δεν είναι απαραίτητο να είστε αριστεροί για να ψηφίσετε ΣΥΡΙΖΑ στις αυριανές εκλογές.\nΤο να είστε αντιφασίστες φτάνει και περισσεύει!\nΗ εικόνα (via xaxor.com) είναι της Jessica Neuwerth, από τη συλλογή της Fearless (= Χωρίς φόβο).\nΑναρτήθηκε από LeftG700 στις 7:40 μ.μ. 20 πήραν τον λόγο Σύνδεσμοι σε αυτήν την ανάρτηση\nΓιατί τα διασταυρούμενα πυρά εναντίον τού ΣΥΡΙΖΑ δεν είναι τόσο ‘‘φονικά’’ όσο δείχνουν\nΕίναι αρκετοί από τους ψηφοφόρους τού ΣΥΡΙΖΑ που, καθώς βλέπουν τις βολές εναντίον του να εξαπολύονται πανταχόθεν και κατά ριπάς πλέον, όσο πλησιάζουμε την ημέρα τών εκλογών, αποκαρδιώνονται. «Πόσο θ’ αντέξει ο κόσμος την προπαγάνδα τής Δεξιάς ή την ισοπεδωτική κριτική εξ αριστερών;». Η απογοήτευσή τους δεν είναι αβάσιμη, ούτε, πολύ περισσότερο, καθ’ ολοκληρία προϊόν τής αριστερής ηττοπάθειας. Ο ΣΥΡΙΖΑ βρίσκεται όντως κάτω από διασταυρούμενα πυρά. Και μάλιστα διασταυρούμενα πολλαπλώς. Σε πρώτο βαθμό εκδηλώνονται τα διασταυρούμενα πυρά που προέρχονται από τους πόλους οι οποίοι σχηματίζουν τη βασικό διχοτομικό σχήμα Αριστερά/Δεξιά. Σε δεύτερο, έχουμε τις διασταυρώσεις που παρατηρούνται στο εσωτερικό του κάθε πόλου ξεχωριστά. Ας πούμε: Είναι δεξιό βέλος το επιχείρημα «ο ΣΥΡΙΖΑ μας οδηγεί στη δραχμή» που ακούγεται τόσο από τη Νέα Δημοκρατία όσο και από το ΠΑΣΟΚ. Είναι όμως αριστερόμορφο το ρητορικό ερώτημα που διατυπώνεται επίσης από τον τέως δικομματισμό: «Ο ΣΥΡΙΖΑ αντισυστημικό κόμμα; Μα για επαναδιαπραγμάτευση του μνημονίου δεν μιλάει κι αυτός όπως εμείς;».\nΝομίζουμε ότι τα πράγματα δεν είναι τόσο άσχημα όσο τα βλέπουν οι απαισιόδοξοι της υπόθεσης. Μία τέτοια ανάγνωση της κατάστασης παραβλέπει κάτι βασικό: Την αλληλοεξουδετέρωση τέτοιου τύπου επιχειρημάτων. Το επιχείρημα «ΣΥΡΙΖΑ σημαίνει δραχμή» δεν ξεφουσκώνει από το επιχείρημα «κι ο ΣΥΡΙΖΑ επαναδιαπραγμάτευση θέλει» —και αντιστρόφως;\nΤο ίδιο αποτέλεσμα έχουμε κι αν εξετάσουμε την κριτική που γίνεται στον ΣΥΡΙΖΑ από τη μεριά τής Αριστεράς. Η σφοδρή πολεμική που ασκείται από το ΚΚΕ και, δευτερευόντως, την ΑΝΤΑΡΣΥΑ εξουδετερώνεται σε σημαντικό βαθμό από την κριτική τής ΔΗΜΑΡ για τον «επικίνδυνο αριστερό τυχοδιωκτισμό τού ΣΥΡΙΖΑ». Κι όταν δεν είναι αρκετό αυτό έρχεται η κριτική τής Δεξιάς για να βοηθήσει. Όπως έγινε με τα αποσπάσματα από το λόγο και τη συνέντευξη του Σλαβόι Ζίζεκ που ανέδειξε η ΝΔ το Σαββατοκύριακο που μας πέρασε για να αποδείξει ότι ο ΣΥΡΙΖΑ είναι υπέρ τής επαναστατικής βίας. Δεν ξέρουμε πόσοι ‘‘νοικοκυραίοι’’ τρόμαξαν από τα λόγια τού Ζίζεκ. Υποθέτουμε, κάποιοι ναι, θα τρόμαξαν. Από την άλλη όμως, είμαστε σίγουροι ότι κάμποσοι από τους εκτός ΣΥΡΙΖΑ αριστερούς θα σκέφτηκαν πως ένα κόμμα που ‘‘συνομιλεί’ με τον Σλοβένο φιλόσοφο και διατηρεί επαφή με τις ιδέες του και τη σκέψη του δεν γίνεται να είναι και ακριβώς «δεκανίκι τού καπιταλισμού», για να τα λέμε όλα…\nΤο αν θα κλείσουν τα βιβλία με κέρδος ή ζημιά, θα το ξέρουμε την Κυριακή που μας έρχεται.\n Φυσικά, για να διατηρήσει την αριστερή του επίφαση ένα τέτοιο ‘‘ερώτημα’’, χρειάζεται να παραγνωρίσει κανείς την υποκρισία που κρύβει, πράγμα που με τη σειρά του σημαίνει ότι θα το εξετάσει επιφανειακά και επιπόλαια. Τέτοιες ώρες τέτοια λόγια. Ο πολύς κόσμος πνιγμένος από τα αδιέξοδα προβλήματά του δεν έχει κέφι ή καιρό για εμβαθύνσεις. Εκεί πατάνε όσοι προσπαθούν να δημιουργήσουν τις δυσμενείς εντυπώσεις για τον ‘‘ψευτοπαλικαρισμό’’ τού ΣΥΡΙΖΑ.\n Να, για άλλη μια φορά: ουδέν κακόν αμιγές καλού. Το αρνητικό γεγονός πως για τον πολύ κόσμο η ΔΗΜΑΡ θεωρείται κομμάτι τής Αριστεράς, επιτρέπει στον ΣΥΡΙΖΑ να αποφεύγει τα πυρά τού ΚΚΕ!\n Το Σαββατοκύριακο, αλλά και η σημερινή μέρα, είχε και αρκετό …Ιφικράτη Αμυρά. Δεν θα ασχοληθούμε με ένα εκτροχιασμένο τρένο βέβαια. Δεν γίνεται όμως και να μη σημειώσουμε την παροιμιώδη επιπολαιότητα του ΣΥΡΙΖΑ στη συγκεκριμένη περίπτωση. Ο άνθρωπος έκανε μπαμ! —και δεν εννοούμε βέβαια τα …εκρηκτικά για το …αντάρτικο πόλεων!\nΗ εικόνα είναι από το pixmule.com\nΑναρτήθηκε από LeftG700 στις 2:15 π.μ. 11 πήραν τον λόγο Σύνδεσμοι σε αυτήν την ανάρτηση\nΜεγαλύτερη ευρωπαϊκή ενοποίηση με αντάλλαγμα το ευρωομόλογο; Αγαπητοί σύντροφοι ‘‘ευρωπαϊστές’’, ούτε να το σκέφτεστε!\nΔΙΑΒΑΖΟΥΜΕ δεξιά και δεξιότερα ότι οι μεγάλες χώρες τής ΕΕ (λέγε με Γερμανία!) έχουν βάλει μπροστά την επεξεργασία ενός σχεδίου περαιτέρω ευρωπαϊκής ενοποίησης. Αυτό το σχέδιο το θεωρούν ως εκ των ων ουκ άνευ προϋπόθεση για την έκδοση ευρωομολόγων που θα αναχρηματοδοτούν, από έναν κουμπαρά πια, τα χρέη τών κρατών τής ευρωζώνης. Οι σχεδιασμοί επί χάρτου προς το παρόν (αλλά όλοι οι σχεδιασμοί από εκεί ξεκινούν!) προβλέπουν δραστική μείωση της εθνικής και λαϊκής κυριαρχίας τών κρατών-μελών, αφού η κεντρική ιδέα του είναι να εκχωρηθεί στα διευθυντήρια και παραδιευθυντήρια των Βρυξελλών (δηλαδή μια χούφτα γραφειοκρατών υπαλλήλων του κεφαλαίου) η δυνατότητα να αποφασίζουν για τις εθνικές δημοσιονομικές πολιτικές, να ελέγχουν ακόμα πιο ασφυκτικά τους οικονομικούς προϋπολογισμούς και να χαράζουν κοινή φορολογική, αμυντική και εξωτερική πολιτική.\nΕΠΕΙΔΗ εκεί στον ΣΥΡΙΖΑ τρέχει ένα πολύ ισχυρό ρεύμα ορκισμένων ‘‘ευρωπαϊστών’’ που μπορεί να βρουν ‘‘ενδιαφέρον’’ το νέο σχέδιο, κι επειδή των φρονίμων τα παιδιά πριν πεινάσουν μαγειρεύουν, θα θέλαμε, απευθυνόμενοι κυρίως σε αυτούς, να εκφράσουμε φωναχτά λίγες σκέψεις επ’ αυτού —χωρίς καμία πρόθεση όμως να πιαστούμε και στα λόγια για μια εφ’ όλης τής ύλης συζήτησης περί ευρώ και ΕΕ.\nΟΥΤΕ να το σκέφτεστε! Εμείς, για την ώρα, αφήνουμε στην μπάντα το ζήτημα της αλλαγής των πολιτικών συσχετισμών στην ΕΕ (καλά να είμαστε, θα έχουμε όλες τις ευκαιρίες στο μέλλον να το συζητάμε αυτό). Αλλά κι εσείς μην επιχειρήσετε να μας πουλήσετε τίποτε φύκια για μεταξωτές κορδέλες ή να βαφτίσετε το κοτόπουλο ψάρι με την προσδοκία να το τρώμε και να λέμε κι από πάνω: «Τι φρέσκο ψάρι! Μυρίζει θάλασσα!»!!! Διότι, ανεξάρτητα με το αν και πότε θα αλλάξουν οι συσχετισμοί στην ΕΕ, αυτή τη στιγμή είμαστε από κάτω και δεν ξέρουμε από πού μας έρχονται (αν και για μερικές το ξέρουμε: έρχονται από τον Ολάντ, όπως είχε την ευκαιρία να διαπιστώσει ο ίδιος ο Αλέξης Τσίπρας…). Και τι κάνουμε όταν οι συσχετισμοί δεν μας ευνοούν, αλλά και δεν έχουμε τη δύναμη να τους αλλάξουμε εδώ και τώρα; Κινήσεις αναμονής, αν μιλήσουμε με σκακιστικούς όρους, όπως εξηγούσαμε εδώ. Για να μη προφασιστείτε (να το προφασιστείτε ενδεχομένως, δεν κάνουμε δίκες προθέσεων) ότι δεν ξέρετε σκάκι και επομένως δεν μπορείτε να καταλάβετε τι ακριβώς εννοούμε, θα καταφύγουμε στο πιο δημοφιλές παιχνίδι, το ποδόσφαιρο, από το οποίο, δεν μπορεί, κάποια μυρωδιά θα ’χετε.\nΤΙ ΚΑΝΟΥΜΕ όταν η αντίπαλη ομάδα υπερτερεί και μας πιέζει, είτε επειδή παίζουμε στην έδρα της, είτε επειδή είναι ισχυρότερη (δηλαδή έχει ακριβοπληρωμένους, πρωτοκλασάτους παίκτες γιατί είναι πιο πλούσια); Κάνουμε το εξής απλό, που το ξέρουν και το διδάσκουν ακόμα και οι προπονητές των ομάδων Δ´ κατηγορίας: ‘‘Παγώνουμε’’ το παιχνίδι! Με πασούλες, κράτημα της μπάλας, καθυστέρηση, ακόμα και υποκρινόμενοι τραυματισμό, πετώντας τη μπάλα στην κερκίδα ή ρίχνοντας δύο και τρείς μπάλες στο γήπεδο για να διακόψει το παιχνίδι ο διαιτητής, προσπαθούμε με κάθε τρόπο να ροκανίσουμε το χρόνο, περιμένοντας την κατάλληλη στιγμή για κάποια αντεπίθεση.\nΑΥΤΟ ΛΟΙΠΟΝ σας συστήνουμε να κάνετε αγαπητοί σύντροφοι ‘‘ευρωπαϊστές’’ τού ΣΥΡΙΖΑ. (Για να είμαστε πιο ακριβείς: αριστεροί ‘‘ευρωπαϊστές’’ —οι δεξιοί ‘‘ευρωπαϊστές’’ είναι στη ΔΗΜΑΡ, ως γνωστόν!) Να παγώσετε το παιχνίδι! Γιατί με τους υπάρχοντες συσχετισμούς, αν επιχειρήσουμε να παίξουμε το παιχνίδι τών αντιπάλων, θα μας φουσκώσουν στα γκολ! Γι’ αυτό ακριβώς το μόνο που μας παίρνει για την ώρα να κάνουμε είναι το ‘‘πάγωμα’’ του παιχνιδιού. Μη μας αρχίσετε πάλι, προκειμένου να στηρίξετε την ‘‘ευρωπαϊκή προοπτική’’, μη μας αρχίσετε πάλι τα αριστερά ιδεολογήματα και τις αναλύσεις περί ‘‘εθνικισμών’’ που «πρέπει πια να αφήσουμε πίσω μας» ή τα κατεβατά περί τής «αποδρομής τής ισχύος τού έθνους-κράτους που αντιπροσωπεύει το παρελθόν», γιατί θα γελάσει και το παρδαλό αριστερό κατσίκι!\n Όχι και τόσο νέο. Τον τελευταίο ενάμισο χρόνο θυμόμαστε αρκετές φορές την Άνγκελα Μέρκελ να αναφέρεται ακροθιγώς σε αυτό το ζήτημα. Και δεν ξεχνάμε βέβαια ότι το ευρωπαϊκό ‘‘όραμα’’, όπως το εννοούν οι κεφαλαιοκράτες, δεν είναι άλλο από τις ΕΠΕ (Ενωμένες Πολιτείες τής Ευρώπης). Καπιταλιστικές πολιτείες βεβαίως βεβαίως...\n Ηθικό ή ‘‘ανήθικο’’. ;-)\nΗ photo, από το redicecreations.comredicecreations.com\nΑναρτήθηκε από LeftG700 στις 3:55 μ.μ. 38 πήραν τον λόγο Σύνδεσμοι σε αυτήν την ανάρτηση


Φέτος θα ανοίξει η Ψαρού στη Μύκονο; - Παγκόσμια ανησυχία - TRIKALANEWS\nΑρχική » Blog » Φέτος θα ανοίξει η Ψαρού στη Μύκονο; – Παγκόσμια ανησυχία\nΦέτος θα ανοίξει η Ψαρού στη Μύκονο; – Παγκόσμια ανησυχία\nTrikalanews 21 Μάιος 2020 21 Μάιος 2020 Κους Κους - Ειδησούλες, Πρωτοσέλιδα\nΦέτος κανείς δεν ξέρει αν θα ανοίξει το συγκεκριμένο συγκρότημα στην Ψαρού. Άμα είναι υποχρεωμένοι να αραιώσουν τις ξαπλώστρες και να κατασκευάσουν γυάλινα δωμάτια στα οποία οι λουόμενοι θα μοιάζουν σαν να είναι καρπούζια σε θερμοκήπιο, τι να το κάνουν. Θα χαθεί όλη η glamour αίσθηση που εξέπεμπε τόσα χρόνια το διάσημο AMMOS.\nΆντε να βλέπεις πλάι σου όλα τα γερομπάμπαλα άνω των 60, που το παίζουν οι γαμπροί της Ευτυχίας, με τη μάσκα και την πιτσιρίκα συνοδό τους να μοστράρει με το στρινγκ μαγιό της και να φορά γάντια latex και πράσινη μάσκα χειρουργείου. Θα μοιάζει περισσότερο με αλλοδαπή, αποκλειστική νοσοκόμα που νταντεύει τον ετοιμοθάνατο παππού στην μονάδα εντατικής θεραπείας κι αυτό δεν θα ήθελε να το ζήσει, ούτε ο Χιού Χέφνερ πριν τα τινάξει στη βίλα των οργίων με τα κουνελάκια του Paly Boy στο πλάι του.\nΝα θες ν’ ανοίξεις να πιείς μια σαμπάνια και να σου λέει ο αστυνόμος του νησιού, «απαγορεύεται το αλκοόλ στην παραλία, σύμφωνα με ανακοίνωση του Χαρδαλιά». Δεν με χαιρετάς. Και τι στο καλό να κάνω στην Ψαρού, με μάσκες, κάσκες και χωρίς αλκοόλ. Ποιος θα με δει και ποιος θα μ’ αναγνωρίσει με τέτοιο καμουφλάζ. Κι αν είναι να μη μ’ αναγνωρίσει άνθρωπος, για ποιο λόγο να πληρώσω ένα σκασμό λεφτά, χωρίς να κάνω το κομμάτι μου. Αν πηγαίνει τόσος κόσμος στην Ψαρού, είναι για να δειχτεί. Χωρίς αυτή τη χαρά, η Ψαρού θα είναι μια παραλία σαν τις άλλες, που πάει κατά χιλιάδες ο κόσμος και δεν ασχολείται κανείς μαζί τους. Τι είναι η Ψαρού, η παραλία για την πλέμπα;\nΓια φαντάσου να γίνει συναυλία του Ρέμου στην Ψαρού και να πληρώσει ο άλλος χίλια και δυο χιλιάρικα το κεφάλι, για να βρεθεί σ’ ένα χώρο που θα μοιάζει σαν να κάνει περιοδεία η Άλκηστη Πρωτοψάλτη στον Ευαγγελισμό, για να εμψυχώσει γιατρούς, νοσηλευτές και ασθενείς. Εκεί είναι που κολλάει το «Δε με χέζεις ρε Νατλάρα».\nΚαι το προσωπικό πώς θα είναι; Εκεί που έβγαιναν όλες οι σερβιτόρες με το βυζί στο χέρι και τον κώλο στην πλάτη, θα νομίζεις πως ετοιμάζονται αντί να σε σερβίρουν σολομό και χαβιάρι, ότι σε πάνε για χειρουργείο στα επείγοντα του Λαϊκού Νοσοκομείου.\nΓι’ αυτό σας λέω, φέτος μπορεί και να μην ανοίξει η συγκεκριμένη παραλία, για να μη χαλάσει τη φήμη της. Μια φήμη που έχτισε πετραδάκι, πετραδάκι εδώ και τόσα χρόνια. Όχι να έρθει μια κρίση και να δείξει πως γκρεμίζεται τόσο εύκολα ένα από τα σύμβολα του καπιταλισμού.\nΤέσσερα νέα κρούσματα κορονοϊού στα Τρίκαλα\nTrikalanews 9 Σεπ 2020 9 Σεπ 2020 Πρωτοσέλιδα, Τα νέα της πόλης\n3 κρούσματα αποτελούν στενές επαφές κρούσματος (04/09/2020), ένα ανιχνεύθηκε κατόπιν Ιχνηλατήσεως και άλλα δύο κατόπιν προσέλευσης σε ιδιωτικά εργαστήρια....\n«Σώθηκε» το Ρίζωμα από την …κακοκαιρία\nTrikalanews 1 Αυγ 2020 1 Αυγ 2020 Κους Κους - Ειδησούλες, Πρωτοσέλιδα\nΗ κακοκαιρία ξεκίνησε στα Τρίκαλα με ένα 10λεπτο μπουρίνι, όπου η πρόσκαιρη δυνατή βροχόπτωση με χαλάζι δημιούργησε προβλήματα στο...\n“Έφυγε” ο ηθοποιός Θεόφιλος Βανδώρος\nΈφυγε από τη ζωή σε ηλικία 61 ετών ο ηθοποιός Θεόφιλος Βανδώρος σκορπώντας την θλίψη\n«Έφυγε» η Κωνσταντινιά Μπαμπάνη«Έφυγε» ο Βασίλειος Κλεισιάρης


Ήττες από Ερμούπολη και Μύκονο για τον ΑΟ Άνδρου - Sportcyclades.gr\nΑΟ ΑΝΔΡΟΥ, ΑΟ ΕΡΜΟΥΠΟΛΗΣ, ΑΟ ΜΥΚΟΝΟΥ, ΜΠΑΣΚΕΤ, ΑΝΔΡΟΣ,\nΟ πρώτος αγώνας έγινε στην Τήνο με αντίπαλο των Α.Ο. ΜΥΚΟΝΟΥ για το πρωτάθλημα παίδων. Οι Ανδριώτες παρουσιαστήκαν με ελλείψεις, που αυτό είχε σαν αποτέλεσμα η ομάδα να μην είναι τόσο ανταγωνιστική όσο θα έπρεπε και δικαίως οι Μυκονιάτες πήραν το ροζ φύλλο αγώνα σε ενδιαφέρων αγώνα 55-25.\nΑΟ ΜΥΚΟΝΟΥ: (ΣΚΟΡΔΟΣ) ΚΕΛΕΜΑΤΗΣ, ΚΑΜΠΛΙΩΝΗΣ, ΣΩΧΟΣ, ΔΑΚΤΥΛΙΔΗΣ 3, ΜΟΥΚΟΒΙΝΑΣ 2,ΚΩΝΣΤΑΝΤΑΡΑΣ, ΝΑΖΟΣ 25, ΞΕΝΑΡΙΟΣ 1, ΚΟΝΤΑΡΙΝΗΣ© 24.\nΑΟ ΑΝΔΡΟΥ: (ΜΟΥΖΑΚΗΣ) ΚΑΡΔΑΜΙΤΣΗΣ©2, ΡΟΥΤΖΙ 4, ΣΥΡΙΓΟΣ 4, ΣΕΜΠΟΤΑΡΙ, ΔΕΛΗΓΙΩΡΓΗΣ, ΦΕΡΖΑΙ 6, ΧΑΝΙΩΤΗΣ, ΠΑΤΣΑΒΟΣ 9, ΜΗΝΟΠΕΤΡΟΣ,\nΣτην συνέχεια το ανδρικό τμήμα μετέβηκε στην Σύρο που αντιμετώπισε το φαβορί του βόρειου ομίλου Α.Ο. ΕΡΜΟΥΠΟΛΗ σε διπλούς αγώνες.\nΗ πρώτη εμφάνιση ομάδας από το νησί της Άνδρου έπειτα από 8 χρόνια ήταν ενθαρρυντική. Οι Ανδριώτες με 8 αθλητές που παίξανε για πρώτη φορά σε κλειστό γυμναστήριο αλλά και σε επίσημο αγώνα, στάθηκαν στο ύψος των περιστάσεων . Στο αγωνιστικό κομμάτι οι Συριανοί ήταν ανώτεροι και με όπλο την ασφυκτική τους άμυνα στα 4/4 του γηπέδου και των εξαιρετικό Ρούσσο στην επίθεση δεν άφησε καμιά υπόνοια για τον νικητή του αγώνα με το τελικό σκορ να διαμορφώνεται 79-53.\nΣτο δεύτερο ματς που έγινε την Κυριακή το πρωί η Ερμούπολη πήρε το δεύτερο της ροζ φύλλο αγώνα σε μια επανάληψη ουσιαστικά του πρώτου αγώνα. Η πολύ καλή άμυνα των Συριανών ο πολύ καλός Κρητικός αλλά και η μεγάλη αστοχία της ομάδας της Άνδρου έκριναν το ματς με το τελικό σκορ στο 37-80 .\nΣυγχαρητήρια στην ομάδα της Ερμουπόλη για το ωραίο μπάσκετ που έπαιξε, μια ομάδα πρότυπο για των νομό που στηρίζεται σε πολλούς εφήβους και δείχνει ικανή για μεγάλες επιτυχίες στο μέλλον.\nΌσο αφορά των Α.Ο. ΑΝΔΡΟΥ είναι πραγματικά άθλος που κατάφερε μέσα σε 2 μήνες να παρουσιάσει ένα αξιόμαχο σύνολο, το οποίο απαρτίζεται από όλα τα μέρη του νησιού και που προπονείτε σε διαφορετικά μέρη κάθε φορά σε υποψία γηπέδων, καθώς ή έχουν μικρές διαστάσεις ή το έδαφος είναι τσιμεντοκονία ή δεν έχουν μπασκέτες.\nΑΟ ΕΡΜΟΥΠΟΛΗ 79: (ΜΑΥΡΟΣ) ΤΣΙΩΛΗΣ, ΚΡΗΤΙΚΟΣ, ΛΕΜΠΕΣΗΣ 10, ΤΖΩΡΤΣΗΣ 7(1), ΑΛΕΞΑΝΔΡΗΣ 6, ΚΑΡΑΜΟΛΕΓΚΟΣ© 13(1), ΔΑΣΚΟΣ 9, ΠΑΤΑΠΗΣ, ΣΤΕΛΛΑΣ 3(1), ΝΑΣΡΑΟΥΙ, ΡΟΥΣΣΟΣ 31(1), ΓΟΤΣΙΚΑΣ\nΑΟ ΑΝΔΡΟΥ 53: (ΜΟΥΖΑΚΗΣ) ΚΑΤΣΙΚΗΣ Γ. 3, ΚΑΤΣΙΚΗΣ Χ. 2, ΓΙΑΣΕΜΗΣ 9, ΠΕΤΤΑΣ 9(1), ΒΛΑΜΗΣ 7(1), ΓΛΥΝΟΣ, ΠΙΠΕΡΓΙΑΣ, ΣΤΡΑΤΗΣ 6, ΜΟΥΣΤΑΚΑΣ© 12, ΣΑΧΑΣ 5, ΦΥΡΙΟΣ.\nΑΟ ΑΝΔΡΟΥ 37: (ΜΟΥΖΑΚΗΣ) ΚΑΤΣΙΚΗΣ Γ. 4, ΚΑΤΣΙΚΗΣ Χ. , ΓΙΑΣΕΜΗΣ , ΠΕΤΤΑΣ 6, ΒΛΑΜΗΣ 3, ΓΛΥΝΟΣ, ΠΙΠΕΡΓΙΑΣ, ΣΤΡΑΤΗΣ 8, ΜΟΥΣΤΑΚΑΣ© 2, ΣΑΧΑΣ 12, ΦΥΡΙΟΣ 2.\nΑΟ ΕΡΜΟΥΠΟΛΗ 80: (ΜΑΥΡΟΣ) ΒΑΒΙΤΣΑΣ, ΚΡΗΤΙΚΟΣ 32(3), ΛΕΜΠΕΣΗΣ 2 , ΤΖΩΡΤΣΗΣ 8, ΑΛΕΞΑΝΔΡΗΣ 2, ΚΑΡΑΜΟΛΕΓΚΟΣ© 5, ΔΑΣΚΟΣ 10, ΠΑΤΑΠΗΣ, ΣΤΕΛΛΑΣ 4, ΝΑΣΡΑΟΥΙ 2, ΡΟΥΣΣΟΣ 13, ΓΟΤΣΙΚΑΣ 2\nΠερισσότερα σε αυτή την κατηγορία: « «Μέγας» ο Πανιώνιος 54-61 τα Φανάρια Μπάσκετ ΔΑΠΠΟΣ: Αποτελέσματα και Πρόγραμμα »\nΈπειτα από την αναβολή της προηγούμενης εβδομάδας του αγώνα πρωταθλήματος...\nΜε προπόνηση στο Δημοτικό Γήπεδο Καμαρίου συνεχίστηκε η προετοιμασία της Θύελλας για το εκτός έδρας ματς με την Κηφισιά το...\nΑύριο, Τετάρτη θα ξεκινήσει η προετοιμασία της Κηφισιάς για τον αγώνα που ακολουθεί το Σάββατο με την Θύελλα Καμαρίου στο...


Σαν να λέμε γατόσκυλο! - Χρονικά της Δράμας\nΑρχική Σχόλιο Σαν να λέμε γατόσκυλο!\nΣαν να λέμε γατόσκυλο!\nΤο πρόβλημα με τις συνθέσεις.\nΔεν εννοώ τις μουσικές συνθέσεις, έχουν και αυτές τα προβλήματά τους, όμως δεν είναι της ώρας να τα συζητήσουμε. Θα μιλήσουμε κάποια άλλη φορά γι’ αυτά. Τώρα αλλού θέλω να εστιάσω.\nΥπάρχουν δύο ειδών συνθέσεις και για να μην μπερδευτούμε, ας τις πάρουμε με τη σειρά. Το πρώτο είδος θα το παρομοιάσουμε με ένα μπουκέτο από λουλούδια διαφόρων ειδών. Δύο ή περισσότερων, δεν έχει σημασία.\nΑυτά μπορούμε να τα «συνθέσουμε» και να τα παρουσιάσουμε ως μια ανθοδέσμη, με πολλούς διαφορετικούς τρόπους. Κάποιος ειδικός μπορεί να σκεφτεί πολλούς ευφάνταστους τέτοιους. Εμείς πάλι όχι.\nΠοιο είναι το μυστικό.; Στην ανθοδέσμη αυτή, κάθε λουλούδι κρατάει την δική του προσωπικότητα. Την εμφάνιση, το χρώμα και το άρωμά του. Μέσα όμως στο σύνολο αυτά υποχωρούν και εμφανίζεται κάτι νέο.\nΜπορείς, αν θέλεις να προσθέσεις ή να αφαιρέσεις λουλούδια από κάποιο είδος ή από ένα χρώμα, και τότε το σύνολο αλλάζει, η ανθοδέσμη γίνεται τελείως διαφορετική. Αν, πάλι, δεν σου άρεσε, μπορείς να τα ξεχωρίσεις τελείως.\nΤο δεύτερο είδος σύνθεσης μπορούμε να το δούμε σαν ένα κοκτέιλ από διαφορετικά ποτά. Εδώ το πράγμα αλλάζει εντελώς. Το νέο ποτό που προκύπτει από τη μείξη δεν έχει τα χαρακτηριστικά κανενός από τα προηγούμενα.\nΜπορεί στο βάθος να θυμίζει λίγο το ένα ή το άλλο ποτό που αναμείξαμε, όμως ούτε το άρωμα, ούτε η γεύση, ούτε φυσικά το χρώμα κάποιου κυριαρχεί. Αν μιλάμε για κοκτέιλ, έτσι; Και όχι για ουίσκι με σόδα, ή βότκα με πορτοκαλάδα.\nΤο πιο χαρακτηριστικό είναι ότι, από τη στιγμή που θα αναμειχθούν τα ποτά, είναι αδύνατον να τα ξεχωρίσεις και πάλι. Ό,τι νέο προσθέσεις αυτό θα σου δώσει κάτι διαφορετικό από εκείνο που είχες μέχρι τότε.\nΑν δεν πετύχει η μείξη, είναι πολύ δύσκολο να διορθώσεις το τελικό αποτέλεσμα κάνοντας διαρκώς νέες προσθήκες. Καλύτερα να το πετάξεις και να προσπαθήσεις κάτι νέο από την αρχή, παρά να ματαιοπονείς με «μπαλώματα».\nΑυτά τα δύο είδη συνθέσεων αντικατοπτρίζονται και στις σύνθετες λέξεις που υπάρχουν στη γλώσσα μας. Κάποιες αντιστοιχούν στο πρώτο είδος και κάποιες στο δεύτερο. Σήμερα θα ασχοληθούμε με ένα χαρακτηριστικό παράδειγμα.\nΑς ξεκινήσουμε από το είδος της σύνθετης λέξης. Εμφανισιακά, αλλά και νοηματικά (μη βιάζεστε, θα καταλάβετε πού το πάω) μοιάζει με το αλατοπίπερο, δηλαδή μιλάμε για μια «παρατακτική σύνθετη λέξη».\nΤα δύο συνθετικά της συμμετέχουν ισότιμα και ισοδύναμα. Δεν είναι όπως το γαλανομάτης (κτητικό σύνθετο) ή όπως το βιβλιοφάγος (αντικειμενικό σύνθετο). Ασφαλώς δεν είναι και όπως το κρυφοκοιτάζω (προσδιοριστικό σύνθετο).\nΤα παρατακτικά σύνθετα όμως, αλλιώς και παρατακτικά ζευγαρωτά, διακρίνονται και αυτά σε δυο κατηγορίες, όπως τις συνθέσεις που αναφέραμε προηγουμένως. Για να γίνει κατανοητό, ας δώσουμε και πάλι ένα παράδειγμα.\nΟ βορειοδυτικός άνεμος (μαΐστρος για τους θαλασσινούς) είναι ένας άνεμος που φυσά από μια κατεύθυνση ανάμεσα στον βορρά και τη δύση. Αν γυρίσει λίγο έτσι, μπορεί να γίνει βόρειος ή δυτικός.\nΗ καμηλοπάρδαλη όμως, είναι ένα ζώο τελείως διαφορετικό και από την καμήλα και από τη λεοπάρδαλη. Τα χαρακτηριστικά της, εμφάνιση, τόπος που ζει, συνήθειες κ.λπ. δεν έχουν σχέση με τα άλλα δύο ζώα.\nΔεν ξέρω πόσο πετυχημένα είναι τα παραδείγματα που προσπαθώ να δώσω, όμως ας έρθουμε στην κεντροαριστερά για να δούμε ακριβώς τι θέλω να πω. Η κεντροαριστερά είναι περισσότερο… καμηλοπάρδαλη.\nΔηλαδή δεν πρόκειται για μια συνένωση ή συνεύρεση (πολιτική έτσι;) κάποιων αριστερών με κάποιους κεντρώους. Είτε μιλάμε για ανθρώπους είτε μιλάμε για ιδέες. Δεν παίρνω λίγο από εδώ και λίγο από εκεί να κάνω ένα… μπουκέτο.\nΣτο οποίο, αναλόγως την περίσταση και τα διαθέσιμα άνθη, μπορώ να προσθέτω ή να αφαιρώ (ανθρώπους και ιδέες) και να βλέπω πού με πάνε κάθε φορά οι… δημοσκοπήσεις. Αυτό δεν είναι κεντροαριστερά.\nΔυστυχώς όμως, μια τέτοιου είδους κεντροαριστερά φαίνεται να επιδιώκει η κυβέρνηση και ο ΣΥΡΙΖΑ. Είμαστε εμείς αριστεροί, να πάρουμε και κάποιους κεντρώους και να κάνουμε τον μεγάλο κεντροαριστερό πόλο.\nΑπό τον οποίο θα κρατήσουμε το «μεγάλο».\nΔηλαδή το καλύτερο δυνατό εκλογικό αποτέλεσμα. Διότι, αν θέλουμε να μιλήσουμε με πραγματικούς όρους, ακόμη και αυτού του είδους η σύνθεση, το μπουκέτο, δεν μπορεί να είναι εφικτή.\nΘα έπρεπε να κάτσουμε και να δούμε πόσο αριστερή είναι η κυβέρνηση (και ο ΣΥΡΙΖΑ), όχι σε θέσεις και διακηρύξεις, ούτε σε προθέσεις και στόχους, αλλά σε εφαρμοσμένη πολιτική, αφού τώρα πια ξέρουμε.\nΈχουμε δει όλα τα μέτρα που ψήφισε στη Βουλή, έχουμε δει όλους τους χειρισμούς της σε σχέση με τη στήριξη των θεσμών, τον σεβασμό στη διάκριση των εξουσιών, την ευαισθησία στα ανθρώπινα δικαιώματα…\nΈχουμε δει πώς αντιμετωπίζει τη διαφορετική έκφραση, πώς αντιλαμβάνεται τις ίσες ευκαιρίες, πώς αξιολογεί το ηθικό πλεονέκτημα, πώς προβάλλει τη δική της αισθητική αντίληψη για τον τρόπο διαχείρισης της εξουσίας.\nΜια κεντροαριστερά, λοιπόν, που είναι κάτι τελείως διαφορετικό από τη συνεύρεση ή το αριθμητικό (εκλογικά) άθροισμα κάποιων κεντρώων με κάποιους αριστερούς, δεν είναι δυνατόν να επιτευχθεί από ανθρώπους που δεν την αντιλαμβάνονται έτσι.\nΤο ενδιαφέρον είναι ότι δεν μπορεί να επιτευχθεί ούτε μια κεντροαριστερά… αλατοπίπερο ή ρυζόγαλο. Διότι κάποιος πρέπει να είναι το κέντρο και κάποιος η αριστερά. Άντε να τους βρεις!\nΠροηγούμενο άρθροΤο 6ο Γυμνάσιο Δράμας «βάζει φρένο» στον διαδικτυακό εκφοβισμό\nΕπόμενο άρθροΑ’ ΕΚΑΣΑΜΑΘ 21η αγωνιστική


Η συμβολή του πατρινού Δ. Κουρέτα στην υπόθεση Κυριαζή | SPORTIN\nΤετάρτη, Μάρτιος 25, 2020 - 8:02πμ\nΟ πρωταθλητής του ακοντισμού, Γιάννης Κυριαζής, δεν αποδέχεται την πρόσφατη απόφαση της Athletics Integrity Unit και την επιβολή της ποινής αποκλεισμού τεσσάρων ετών για παραβίαση του κώδικα αντί-ντόπινγκ.\nΙσχυρίζετι πως είναι άδικη απόφαση, η οποία έχει στηριχθεί σε ένα έωλο και αδύνατο να ερμηνευθεί επιστημονικά εργαστηριακό αποτέλεσμα, το οποίο εντούτοις η απόφαση μεροληπτικά και ανερμάτιστα ερμηνεύει τάχα ως θετικό.\nΜάλιστα παραθέτει το χρονικό των γεγονότων, αποκαλύπτωντας πως στο πλαίσιο της απόδειξης της αθωότητάς του, ζήησε τη συνδρομή του διακεκριμένου πατρινού επιστήμονα, Δημήτρη Κουρέτα.\nΤο χρονικό, σύμφωνα με τον Γιάννη Κυριαζή:\n• Μέσα Γενάρη τραυματισμός κοιλιακού προσαγωγού (σύνδρομο).\n• Αρχές Μαΐου αγώνες Southeastern Conference (SEC) 80 m. χειροτερεύει ο τραυματισμός.\n• Μέσα Μαΐου Regionals 68m. κόβει τον προσαγωγό.\n• 31- Μαΐου επέμβαση στην Αμερική. Οι γιατροί βλέπουν μόνο τον κοιλιακό, όπου βάζουν πλέγμα. Δεν βλέπουν καθόλου τον προσαγωγό.\n• Μέσα Ιούνη επιστροφή Ελλάδα. Ξεκινάει φυσικοθεραπείες και ενδυνάμωση μέχρι μέσα Αυγούστου. Αισθάνεται μικρή ενόχληση μόνο στον προσαγωγό χαμηλά.\n• Αρχές Σεπτέμβρη αναχώρηση για Αμερική και τελευταία μαθήματα για το πτυχίο.\n• Όλο το χρονικό διάστημα από Σεπτέμβρη μέχρι μέσα Δεκέμβρη όπου επιστρέφει Ελλάδα έχει ενοχλήσεις προσπαθεί να κάνει προπόνηση αλλά δεν μπορεί.\n• Μέσα Δεκέμβρη επιστροφή Ελλάδα κάνει MRI η οποία δείχνει κομμένο προσαγωγό. Ο Γιατρός (Κωνσταντινίδης) προτείνει συντηρητική αποκατάσταση λόγω του ότι πρέπει να φύγει για τα μαθήματα και έχει μπει ήδη το πλέγμα. Πρωτόκολλο αποκατάστασης για σύνδρομο κοιλιακού προσαγωγού μετά από συνεννόηση με το φυσικοθεραπευτή (κ.Σκορδής).\n• Μέσα Γενάρη επιστροφή στην Αμερική όπου ακολουθεί το πρωτόκολλο κινησιοθεραπείας (δεν κάνει προπόνηση) και παρακολουθεί τα τελευταία μαθήματα.\n• 11-Φεβρουαρίου δίνει και αίμα και ούρα στη WADA το οποίο είναι αρνητικό. Συνεχίζει να έχει ενοχλήσεις και να ΜΗΝ μπορεί να κάνει προπόνηση.\n• 18 – Απριλίου δίνει αίμα και ούρα στη WADA, το οποίο έρχεται απάντηση 30 Μαΐου ότι είναι θετικό.\n• 30 – Απριλίου δίνει ούρα στην Αμερικανική υπηρεσία όπου είναι αρνητικό.\n• Αρχές Μαΐου επιστροφή Ελλάδα με το πτυχίο του και με τις ενοχλήσεις στον προσαγωγό.\n• 20-Μαΐου νέα MRI που δείχνει ότι δεν έχει βελτιωθεί σημαντικά ο κομμένος προσαγωγός.\n• 30- Μαΐου ενημέρωση από ATHLETICS INTEGRITY UNIT (AIU)υπηρεσία της IAAF ότι το δείγμα της 18/4 είναι θετικό σε (SARB) LGD -4033 (πρώτη φορά την ακούμε και ψάχνουμε να βρούμε τι είναι αυτή).\n• Ο αθλητής δηλώνει, δεν έχει πάρει τίποτα εκτός από ένα συμπλήρωμα NO-XPLODE.\n• Αρχές Ιούνη συνεργασία με δικηγόρο Ιωαννίδη Γρηγόρη και βιοχημικό Κουρέτα Δημήτρη. Η υπερασπιστική γραμμή είναι ότι βρίσκεται μέσα στο συμπλήρωμα και είναι αμέλεια.\n• 18 Ιουνίου έρχεται η ανάλυση των δειγμάτων που αναφέρει ότι στο Α δείγμα είναι 16 pg/ml και στο Β δείγμα 29pg/ml. Σε ερώτηση που έγινε στο βιοχημικό Κουρέτα γιατί αυτή η διαφορά μεταξύ του Α από το Β δείγμα ενώ ήταν από το ίδιο συλλεκτικό σκεύος, η απάντηση ήταν ότι πρόκειται περί ελαχίστης ποσότητας που την δικαιολογεί το συμπλήρωμα.\n• Από μέσα Ιούνη μέχρι μέσα Αυγούστου υπάρχει συνεργασία με την AIU. Όσο αφορά την αγορά του συμπληρώματος, την τοποθεσία που έγινε η αγορά, την απόδειξη, τις καταθέσεις του γιατρού και του διατροφολόγου που ρώτησε ο αθλητής πριν το αγοράσει και το χρησιμοποιήσει. Μετά από μακρόχρονη καθυστέρηση έρχονται δυο κλειστά συμπληρώματα που μαζί με αυτό που είχε χρησιμοποιήσει (ανοιχτό) ο αθλητής στέλνονται στο ίδιο εργαστήριο για να ελεγχθούν στην LGD-4033.\n• 13 Αυγούστου έρχεται η απάντηση ότι τα συμπληρώματα (ανοιχτό και κλειστό) δεν περιέχουν την απαγορευμένη ουσία LGD-4033 (με συνοπτική διαδικασία...).\n• 20 Αυγούστου ο αθλητής απολογείται μόνος γραπτός αφού είχε προηγηθεί η παραίτηση του δικηγόρου Ιωαννίδη (αφού είχε πάρει τα συμφωνηθέντα).\n• 29 Αυγούστου στέλνουν κατάθεση υπεράσπισης ο συγκάτοικος του αθλητή και ο προπονητής του από την Αμερική. Υπάρχει η υποψία ότι μπορεί να έχει γίνει επιμόλυνση μέσα στο σπίτι από άλλον συγκάτοικο... Απάντηση από AIU ΝΑ ΣΥΝΕΡΓΑΣΤΕΙΤΕ – ΑΠΟΔΕΧΘΕΙΤΕ ΤΗΝ ΚΑΤΗΓΟΡΙΑ ΓΙΑ ΝΑ ΜΕΙΩΘΟΥΝ ΑΠΟ 4 ΣΕ 2 ΧΡΟΝΙΑ\n• Αρχές Σεπτεμβρίου συνεργασία με νέο δικηγόρο από Αθήνα (Γ.Μήνο) και βιοχημικό (κ.Πουλά). Σε ηλεκτρονική επικοινωνία του κ.Πουλά και της επικεφαλής του εργαστηρίου, η επικεφαλής αναφέρει ότι το Limit of Detection (LOD) είναι 0,1ng/ml.\n• Από μέσα Σεπτεμβρίου 2019 έως μέσα Ιανουαρίου 2020 διαδικασία ηλεκτρονικής αλληλογραφίας των τεσσάρων επιστημόνων (Πουλά Κώστα, Μούγιο Βασίλη, Τσαρμπόπουλο Αντώνη, Γελαδά Νίκο) με την Αyotte (επικεφαλής εργαστηρίου Montreal και τον Βarroso WADA Senior (που αναφέρει στην κατάθεσή του ότι το αποτέλεσμα της μέτρησης είναι 3 και 6 φορές μικρότερο του LOD).\n• 25 – Φεβρουαρίου διαιτητικό δικαστήριο στο Λονδίνο.\n• 10 Μαρτίου απόφαση δικαστηρίου.


Βιβλιοπαρουσίαση του ευρετηρίου «Θησαυρός των χρονικών του ΚΙΣΕ» του Β. Βενουζίου – Εκδήλωση στην Παλαιά Βουλή. Ισραηλιτική Κοινότητα Αθηνών - Athens Jewish Community\nΒιβλιοπαρουσίαση του ευρετηρίου «Θησαυρός των χρονικών του ΚΙΣΕ» του Β. Βενουζίου – Εκδήλωση στην Παλαιά Βουλή.\nHome > ΠΟΛΙΤΙΣΜΟΣ > Εκδηλώσεις Πολιτισμού > Εκδηλώσεις Αθηνών > Βιβλιοπαρουσίαση του ευρετηρίου «Θησαυρός των χρονικών του ΚΙΣΕ» του Β. Βενουζίου – Εκδήλωση στην Παλαιά Βουλή.\nΗ εκδήλωση έγινε στην Αθήνα, στην αίθουσα της Παλαιάς Βουλής, με συντονιστή τον Α’ αντιπρόεδρο του ΚΙΣΕ Βενιαμίν Αλμπάλα και ομιλητές τον συγγραφέα, την ιστορικό Ελένη Μπεζέ, υποψήφια Διδάκτορα Νεότερης και Σύγχρονης Ιστορίας του Πανεπιστημίου Θεσσαλίας και τον δικηγόρο, ιστοριοδίφη και συγγραφέα Θρασύβουλο Παπαστρατή.\nΣτη συνέχεια μίλησε ο συγγραφέας αναφερόμενος αναλυτικά στο ιστορικό συλλογής του υλικού, στη μακρόχρονη διαδικασία ταξινόμησής του, στην καταγραφή και την ψηφιοποίησή του. Ο Βίκτωρ Βενουζίου επισήμανε ότι το ενδιαφέρον του για τα ΧΡΟΝΙΚΑ ξεκίνησε όταν συνειδητοποίησε την αξία των περιεχομένων του περιοδικού για την ιστορική τεκμηρίωση των εβραϊκών κοινοτήτων στον ελλαδικό χώρο. Η πρώτη σχετική έκδοση ευρετηρίου κυκλοφόρησε το 2005, στο έργο του με τίτλο «Το κλειδί των Χρονικών», ανέφερε ο συγγραφέας, τονίζοντας ότι η προσπάθειά του εκείνη έλαβε νέα ώθηση με την ηλεκτρονική καταχώρηση της πλήρους σειράς των τευχών του περιοδικού στον ιστότοπο του ΚΙΣΕ. Το γεγονός αυτό διευκόλυνε το έργο ταξινόμησης του Β. Βενουζίου, ο οποίος ολοκλήρωσε την αναλυτική καταγραφή των 3.231 άρθρων κατά θέμα, καθώς και το δεύτερο στάδιο της εργασίας, την ταξινόμηση κατά συγγραφέα, η οποία θα εκδοθεί προσεχώς, ενώ ήδη διατίθεται στο DVD που διανεμήθηκε στην εκδήλωση.\nΟ Θρασύβουλος Παπαστρατής στην ομιλία του αναφέρθηκε τόσο στο περιοδικό ΧΡΟΝΙΚΑ όσο και στον Βίκτωρα Βενουζίου μιλώντας για την προσωπική του σχέση επικοινωνίας με τον Ελληνικό Εβραϊσμό, το περιοδικό και τον συγγραφέα του Θησαυρού. Ως ιστοριοδίφης -με πληθώρα ερευνών, βιβλίων και δημοσιεύσεων γύρω από την ιστορία των Ελληνοεβραϊκών κοινοτήτων- ο Θρ. Παπαστρατής τόνισε ότι σε παλαιότερες δεκαετίες τα ΧΡΟΝΙΚΑ ήταν το μόνο περιοδικό όπου μπορούσαν να δημοσιευθούν μελέτες για εβραϊκά θέματα, ενώ, συγκρίνοντας τα ΧΡΟΝΙΚΑ με τον προπολεμικό εβραϊκό Τύπο στην Ελλάδα, επισήμανε ότι τα ΧΡΟΝΙΚΑ ήταν το πρώτο εβραϊκό περιοδικό που απευθύνεται σε μη εβραϊκό κοινό.Ο Θρ. Παπαστρατής ευχαρίστησε, τέλος, τον Β. Βενουζίου για το έργο που χάρισε στην επιστημονική κοινότητα, το «πολύ χρηστικό εργαλείο», το «κλειδί που άνοιξε τον θησαυρό» της πολύτιμης ελληνικής εβραϊκής ιστορίας.\n16/11/2017 at 10:47 Εκδηλώσεις Αθηνών, Εκδηλώσεις Πολιτισμού, Νέα - Ανακοινώσεις, ΠΟΛΙΤΙΣΜΟΣ Share via:


Ιδιωτική Ετικέτα - Biofresco\nΣτα πλαίσια της παραγωγής προϊόντων ιδιωτικής ετικέτας, η Βιοφρέσκο διαθέτει πολυετή εμπειρία καθώς και τον απαραίτητο εξοπλισμό για την δημιουργία βιολογικών προϊόντων υψίστης ποιότητας με πιστοποιημένες πρώτες ύλες και με το δικό σας εμπορικό σήμα.\n100% Ελληνική παραγωγή, με διατήρηση χαμηλού κόστος αλλά και ευελιξίας στις ελάχιστες παραγόμενες ποσότητες που απαιτούνται για την υλοποίηση του project σας. Με αυτό τον τρόπο μπορείτε να ξεκινήσετε με μικρή ποσότητα και βήμα βήμα να πετύχετε τον στόχο σας, εξασφαλίζοντας τη σωστή κατανομή της επένδυσης σας τόσο για την παραγωγική διαδικασία αλλά και για τον στρατηγικό σχεδιασμό της προώθησης.\nΜερικά από τα προϊόντα που παράγουμε με ιδιωτική ετικέτα είναι:\nΕπαλείμματα( ταχίνι, φιστικοβούτυρο κ.α.)\nΓιατί ιδιωτική ετικέτα με την Βιοφρέσκο?\n✔Ελάχιστη ποσότητα παραγγελίας: Ευελιξία στην ποσότητα παραγγελίας με δυνατότητα να παρέχουμε μικρή ποσότητα βοηθώντας σας έτσι στο ξεκίνημα της δική σας σειράς προϊόντων, με μικρό ρίσκο επένδυσης.\n✔Έλεγχος: Η δημιουργία προϊόντος-ιδιωτικής ετικέτας σας δίνει περισσότερο έλεγχο στην κοστολόγηση, την προώθηση, την επιλογή των καναλιών πωλήσεων και την διανομή μέσω αυτών, γιατί εσείς θέτετε τους κανόνες.\n✔Προσαρμογή στις απαιτήσεις σας: Διαθέτουμε διάφορες συσκευασίες αλλά και γραφιστικές προτάσεις για την ετικέτα, ώστε να συναντήσουμε τις απαιτήσεις του project σας.\n✔Ποιότητα: Η εταιρεία μας είναι πιστοποιημένη για την παραγωγή βιολογικών προϊόντων και κάθε βήμα της παραγωγικής μας διαδικασίας υπόκειται σε αυστηρό έλεγχο καθώς τηρούμε HACCP ISO 22000:2018 σύστημα διαχείρισης ασφάλειας τροφίμων.\nΣας ενδιαφέρει να ξεκινήσετε την δημιουργία προϊόντος με το εμπορικό σας σήμα?\nΕπικοινωνήστε μαζί μας τηλεφωνικά στο 2310 688 553 ή μέσω email στο marketing@biofresco.gr


Eurovision 2021: Πέρασε στον τελικό η Κύπρος -\nEurovision 2021: Πέρασε στον τελικό η Κύπρος\nΑρχική » Ροή Ειδήσεων » Eurovision 2021: Πέρασε στον τελικό η Κύπρος\nΗ Έλενα Τσαγκρινού (Κύπρος) εξασφάλισε το πολυπόθητο εισιτήριο – από τον χθεσινό A’ Ημιτελικό της Eurovision – για το μεγάλο τελικό του Σαββάτου 22 Μαΐου 2021!\nΗ Έλενα Τσαγκρινού έλαμψε – εκπροσωπώντας την Κύπρο – στο stage του Ahoy Arena του Ρότερνταμ.\nΗ εκρηκτική τραγουδίστρια που εμφανίστηκε στην 8η θέση ξεσήκωσε το στάδιο με το κομμάτι «El Diablo» και έβαλε φωτιά, περνώντας στον τελικό. Η σόουγουμαν, που θεωρείται ένα από τα δυνατά χαρτιά της φετινής Eurovision (Κύπρος), εντυπωσίασε με τη σκηνική της παρουσία και έδωσε μία πρόγευση του τι θα δει το κοινό στον τελικό το ερχόμενο Σάββατο.\nΗ Τσαγκρινού εμφανίστηκε στη σκηνή με τη μοναδική δημιουργία της Σίλιας Κριθαριώτη. Την πλαισίωναν χορευτές ντυμένοι στα κόκκινα, ενώ και στην ίδια απόχρωση ήταν και το σκηνικό.\nΣημειωτέον ότι, αμέσως μετά την εμφάνιση της Κύπρου, το El Diablo «σκαρφάλωσε» στην τέταρτη θέση των στοιχημάτων πίσω από την Ιταλία, τη Γαλλία και τη Μάλτα.\nH επιστροφή της Eurovision\nΗ Eurovision επέστρεψε μετά από έναν χρόνο απουσίας λόγω της πανδημίας δίνοντας μεγάλη χαρά στους φανατικούς θαυμαστές της σε όλο τον κόσμο.\nΗ έναρξη ήταν φαντασμαγορική και πρώτος στην σκηνή του Ahoy Arena ανέβηκε ο Duncan Laurence, ο οποίος μπορεί να μην ερμήνευσε το Arcade με το οποίο στέφθηκε νικητής στη Eurovision του 2019, αλλά κατάφερε να εντυπωσιάσει και πάλι τους φαν του μουσικού αυτού διαγωνισμού.\nΑμέσως μετά τη σκυτάλη πήραν οι τέσσερις παρουσιαστές της χθεσινής βραδιάς. H Edsilia Rombley, η Chantal Jansen, ο Jan Smit και η Nikkie de Jager ή αλλιώς Nikkie Tutorials καλωσόρισαν τους φίλους της Eurovision στο Ahoy Arena και αμέσως μετά έδωσαν το σύνθημα για να ξεκινήσει ο διαγωνισμός.\nΠολύ καλό το δίδυμο Καπουτζίδη – Κοζάκου. Με την εμπειρία τους και το πηγαίο χιούμορ τους απέδειξαν ότι παραμένουν αναπόσπαστο κομμάτι του δημοφιλούς αυτού διαγωνισμού τραγουδιού.\nΟι εμφανίσεις που ξεχώρισαν\nΕκτός της Έλενας Τσαγκρινού που τα πήγε περίφημα, πολύ καλά τα πήγαν και οι The Roop από τη Λιθουανία που εμφανίστηκαν πρώτοι στο stage και τραγούδησαν με ένα ιδιαίτερο πάθος το «Discoteque».\nΤο Αζερμπαϊτζάν ξεσήκωσε το κοινό με την όλη σκηνική παρουσία που είχε όπως επίσης και η Ουκρανία.\nΟ Tusse από τη Σουηδία με το Melodifestivalen καταχειροκροτήθηκε από το κοινό. Καλή εμφάνιση έκανε και η Manizha από την Ρωσία στέλνοντας ένα δυνατό μήνυμα μέσα από το «Russian Woman».\nA’ ημιτελικός: Αυτές οι 10 χώρες προκρίθηκαν στο τελικό\nΑύριο (Πέμπτη 20/5) διαγωνίζεται η Στεφανία\nΝα θυμίσουμε ότι η εκπρόσωπος της Ελλάδας η Στεφανία Λυμπερακάκη με το «Last Dance», διαγωνίζεται στον Β’ ημιτελικό, που θα πραγματοποιηθεί αύριο Πέμπτη 20/5.\nΟ τελικός της Eurovision, στον οποίο χθες προκρίθηκε η Κύπρος, θα πραγματοποιηθεί το Σάββατο στις 22 Μαΐου με πολλές εκπλήξεις και την Έλενα Παπαρίζου να μας θυμίζει μεγάλες στιγμές ερμηνεύοντας το «My Number One».\nΑναστολές συμβάσεων εργασίας: Ποιες επιχειρήσεις έχουν τη δυνατότητα υποβολής δηλώσεων


Τρίαθλο: Περίοδος αποκατάστασης | christostriathlon\nΤρίαθλο: Περίοδος αποκατάστασης\nswimbikerun1 ♦ Ιουλίου 13, 2013 ♦ 1 σχόλιο\nΜετά από πολλούς μήνες συστηματικής προπόνησης, προσεγμένης διατροφής (λέμε τώρα) και αγώνων, τόσο το σώμα όσο και το μυαλό του αθλητή, όχι μόνο στο τρίαθλο αλλά και σε κάθε άλλο αγώνισμα, χρειάζεται μια περίοδο ξεκούρασης.\nΌσο «πορωμένος» και αν είναι ο αθλητής, αν αρνηθεί στο σώμα του αυτή τη περίοδο, το σώμα του αργά ή γρήγορα θα τον εκδικηθεί, είτε με μειωμένη απόδοση την επόμενη χρονιά, είτε με τραυματισμούς, συχνότερες ασθένειες κλπ.\nΣτο άθλημα μας, με τις τόσες ώρες προπόνησεις κάθε βδομάδα, αυτή η περίοδος πρέπει να είναι τουλάχιστον 4 βδομάδες. Εδώ στη Κύπρο αυτή η περίοδος συνήθως είναι κατά τον μήνα Αύγουστο, αυτό όμως είναι ανάλογα και τους αγώνες που έχει ο κάθε αθλητής. Για παράδειγμα, φίλοι δρομείς που ετοιμάζονται να τρέξουν στη κλασσική διαδρομή του μαραθώνιου της Αθήνας, ο οποίος θα διεξαχθεί τον Νοέμβριο, είναι «αναγκασμένοι’ να γυμνάζονται κανονικά τον Αύγουστο.\nΛέγοντας αποκατάσταση δεν εννοούμε ότι ο αθλητής πρέπει να σταματήσει τελείως τις αθλητικές του δραστηριότητες. Αντιθέτως. Κατ’ ακρίβεια, ο σωστός όρος είναι «ενεργός αποκατάσταση».\nΕνεργός αποκατάσταση ουσιαστικά για τον τριαθλητή σημαίνει να αλλάξει την έμφαση που δίνει στις εβδομαδιαίες ώρες προπόνησης και στο να κάνει συγκεκριμένο αριθμό χιλιομέτρων στα τρία του αθλήματα, και να βάλει καινούργιες δραστηριότητες στο πρόγραμμα του. Στοχος του θα πρέπει να είναι αυτές οι δραστηριότητες να είναι ευχάριστες για τον ίδιο και να μην του προκαλούν ένταση, αφού όπως ανάφερα η αποκατάσταση πρέπει να είναι τόσο σωματική όσο και πνευματική.\nΟ αθλητής πρέπει να πεθυμήσει την προπόνηση του και να έρθει πίσω στο τέλος της αποκατάστασης με κέφι και όρεξη για δουλειά. Μιλώντας για τρίαθλο, όταν λέμε προπόνηση εννοούμε και όλα όσα απορρέουν από αυτήν: ξύπνημα η ώρα 4:45 το πρωί, τρέξιμο ή ποδηλασία στη βροχή, λάσπες, νύστες, κύματα, κρύο νερό στη θάλασσα και άλλα πολλά τέτοια ευχάριστα. Αν ο αθλητής δεν έρθει πίσω έτοιμος και με όρεξη, δεν προβλέπεται να αντέξει για πολύ αυτό το τρόπο ζωής που θα πρέπει να υποστεί για τους υπόλοιπους 11 μήνες.\nΗ περίοδος της ενεργούς αποκατάστασης είναι ιδανική για να δουλέψει ο τριαθλητής κάποιες αδυναμίες του σε τεχνικά σημεία, μακρυά από την πίεση των πολλών χιλιομέτρων που πρέπει να καλύπτει εβδομαδιαίως στο κολύμπι, το ποδήλατο και το τρέξιμο. Αυτά τα τεχνικά σημεία μπορεί να αφορούν π.χ. το κολύμπι ή τις ποδηλατικές του δεξιότητες.\nΣημαντικό επίσης είναι να δουλέψει ασκήσεις δύναμης καθώς και ασκήσεις κινητικότητας, όπως δρομικές -αλματικές ασκήσεις.\nΗ ικανότητα της δύναμης είναι πρωταρχικής σημασίας για τον τριαθλητή, και πρέπει να γυμνάζεται ολόχρονα, τουλάχιστον 2 φορές την βδομάδα στοχεύοντας αυτή την ικανότητα. Η περίοδος αυτή προσφέρεται για να κτίσει μια βάση στη δύναμη του, την οποία κατά τη διάρκεια της χρονιάς θα συντηρεί.\nΑν δεν είναι λάτρης των κλειστών χώρων όπως το γυμναστήριο, μπορεί να βρεί πολύ ωραίες ασκήσεις που γίνονται με το βάρος του σώματος του (π.χ. κοιλιακους, ραχιαίους, κάμψεις, έλξεις κλπ) και να τις κάνει στο πάρκο της γειτονιάς του, κάποιο δασάκι κλπ.\nΤο αγαπημένο μου πρόγραμμα για παράδειγμα το κάνω στο πάρκο της Αθαλάσσας, χρησιμοποιώντας ότι μου παρέχει η φύση. Για παράδειγμα αντί μονόζυγο χρησιμοποιώ δέντρα, και αντί medicine ball χρησιμοποιώ πέτρες 4-5 κιλών.\nΌσο αφορά τις δρομικές-αλτικές ασκήσεις, μας βοηθούν να κρατάμε τη φόρμα μας και ετοιμάζουμε τα πόδια και το σώμα μας για την επόμενη χρονιά. Μπορεί να γίνονται μία ή δύο φορές την βδομάδα, μετά από ένα ζέσταμα 20-30 λεπτών.\nΈνα πρόγραμμα δρομικών ασκήσεων μπορείτε να δείτε στο πιο κάτω βίντεο του Χριστάκη και του βοηθού του Κώστα:\nΟ τρόπος που εκτελούμε αυτό το πρόγραμμα, είναι 3-4 φορές την κάθε άσκηση για 30 δευτερόλεπτα, με 15 δευτερόλεπτα διάλειμμα, και μας παίρνει 20-25 λεπτά. Μπορείτε όμως να το εφαρμόσετε αναλόγως του επιπέδου σας, εκτελόντας για μικρότερο χρονικό διάστημα και αφήνοντας περισσότερο διάλειμμα μεταξύ των ασκήσεων, για παράδειγμα, 15 δευτερόλεπτα εκτέλεση και 30 δευτερόλεπτα ξεκούραση.\nΑκόμα ένα σημείο που θα ήθελα να τονίσω, είναι ότι η περίοδος ενεργούς αποκατάστασης δεν πρέπει να είναι δομημένη. Δεν πρέπει δηλαδή ο αθλητής να ετοιμάσει εβδομαδιαίο πρόγραμμα από πριν και να το ακολουθήσει πιστά. Αυτό θα κάνει τον υπόλοιπο χρόνο. Σε αυτή τη περίοδο όμως, επιβάλλεται να αφήσει τον εαυτό του χαλαρό, να αποφασίσει τι θα κάνει την κάθε φορά λίγο πριν την προπόνηση, και να πάει να το κάνει μόνο αν του κάνει κέφι.\nΕννοείτε ότι η κατά την περίοδο ενεργητικής αποκατάστασης μπορούμε (ή αν θέλετε επιβάλλεται) κάποιες μέρες της βδομάδας να μην γυμναζόμαστε καθόλου.\nΑπό την άλλη όμως, προσοχή να μην μας συμβεί αυτό που συνέβηκε στον πιο επιτυχημένο κολυμβητή όλων των εποχών, τον Μαικλ Φελπς, ο οποίος μετά τους Ολυμπιακούς Αγώνες του Πεκίνου, στην περίοδο αποκατάστασης του έβαλε 12 κιλά!\nTagged: περίοδος αποκατάστασης,Κολύμπι,Ποδήλατο,Τρέξιμο,Τρίαθλο\n← Πρόγραμμα για τρίαθλο 15 – 21.7.2013\nΑθλητής με τύπου 1 διαβήτη τερματίζει το Double-Ironman →\nΠρόγραμμα για τρίαθλο 22-26.7.2013 | christostriathlon


Ξεκίνησαν οι εργασίες τις Ιεραρχίας της Εκκλησίας της Ελλάδος - Δεσποτάτο | Εκκλησιαστική Ενημέρωση\nΜε απόφαση της Αρχιγραμματείας οι εργαζόμενοι προσήλθαν στις Υπηρεσίες του Συνοδικού Μεγάρου έως τις 8:00 το πρωί και αμέσως μετά απαγορεύτηκε η είσοδος στο Συνοδικό Μέγαρο.\nΓια την μη ενημέρωση για την συμφωνία την δυσαρέσκεια του, έχει εκφράσει και ο Οικουμενικός Πατριάρχης κ. Βαρθολομαίος.\nΜεταξύ των 82 Μητροπολιτών της Εκκλησίας της Ελλάδος το κλίμα είναι μεν αρνητικό αλλά για μερικούς Μητροπολίτες θετικό.\nΟ Αρχιεπίσκοπος κ. Ιερώνυμος, θα προσπαθήσει να ενημερώσει την Ιεραρχία επιλύοντας απορίες όμως, τις σκέψεις του για να πετύχει αποτέλεσμα ώστε να βγει αλώβητος τις γνωρίζει μόνο ο ίδιος και πιθανόν στενοί συνεργάτες του.\nΜην ξεχνάμε τον παράγοντα «Αρχιεπισκοπικό Θώκο» οι οποίοι υποψήφιοι του είναι στην άκρη, ανασυντάσσουν τις δυνάμεις τους και την επιρροή τους σε Μητροπολίτες και πιθανόν να εκμεταλλευτούν αυτή την συγκυρία.


Το σχέδιο ανταλλαγής ομολόγων €30 δισ. «ρίχνει» τις αποδόσεις - Ειδήσεις - νέα - Το Βήμα Online\nΤο σχέδιο ανταλλαγής ομολόγων €30 δισ. «ρίχνει» τις αποδόσεις\n1 Νοεμβρίου 2017, 16:18 Ενημερώθηκε: 2 Νοεμβρίου 2017, 12:14\nΤα σχέδια της κυβέρνησης για ανταλλαγή ομολόγων υψους 30 δισ. ευρώ δημιούργησε κλίμα ευφορίας στην ελληνική αγορά κρατικού χρέους.\nΗ απόδοση του 10ετούς ομολόγου υποχώρησε στο 5,2%, με το περιθώριο έναντι του αντίστοιχου γερμανικού τίτλου να κλείνει κατά 20 μονάδες, υποχωρώντας κάτω από το όριο των 500 μονάδων βάσης (στις 494 μ.β.).\nΗ απόδοση του 5ετούς ομολόγου υποχώρησε στο 4,3%, ενώ η απόδοση του ομολόγου λήξης το 2019 βρέθηκε κάτω από το 3%.\nΗ αντικατάσταση υφιστάμενων ομολόγων ύψους 30 δισ. ευρώ που σχεδιάζει η κυβέρνηση, σύμφωνα με τραπεζικές πηγές αποσκοπεί στο να βελτιώσει τη ρευστότητα των ομολόγων στη δευτερογενή αγορά και να διευκολύνει την επόμενη έξοδο στις αγορές.\nΤραπεζικά στελέχη περιμένουν ότι η ανταλλαγή θα ολοκληρωθεί μέχρι τα μέσα Νοεμβρίου, θα αφορά σε 20 διαφορετικά ομόλογα. Οι τίτλοι αυτοί προέρχονται από τα ομόλογα του PSI και λήγουν έως το 2042.\nΠως θα γίνει η ανταλλαγή ομολόγων\nΣτέλεχη της αγορά εκτιμούν ότι η ολοκλήρωση της ανταλλαγής των υφιστάμενων ομολόγων θα συμβάλλει στην αποκατάσταση της ρευστότητας της δευτερογενούς αγοράς. Ταυτόχρονα, θα δημιουργήσει, αυτό που τεχνικώς ονομάζεται «καμπύλη επιτοκίων», συμβάλλοντας συνακόλουθα, στην επάνοδο της χώρας στις αγορές.


NEWS MESSINIA - ΜΕΣΣΗΝΙΑΚΑ ΝΕΑ και ΕΙΔΗΣΕΙΣ: ΣΟΚΑΡΕΙ - ΕΝΑΣ ΣΤΟΥΣ ΤΡΕΙΣ ΕΛΛΗΝΕΣ ΧΩΡΙΣ ΕΙΣΟΔΗΜΑ !\nΣΟΚΑΡΕΙ - ΕΝΑΣ ΣΤΟΥΣ ΤΡΕΙΣ ΕΛΛΗΝΕΣ ΧΩΡΙΣ ΕΙΣΟΔΗΜΑ !\nΕνώ στη χώρα καταγράφεται το ένα αρνητικό ρεκόρ γεννήσεων...\nΜια νέα σκληρότερη πραγματικότητα διαμορφώνεται τα τελευταία χρόνια για τα παιδιά και τους νέους κάτω των 17 ετών.\nΕνώ στη χώρα καταγράφεται το ένα αρνητικό ρεκόρ γεννήσεων μετά το άλλο, όλοι οι δείκτες που καταγράφουν τις συνθήκες διαβίωσης της νέας γενιάς παρουσιάζουν σοβαρότατη επιδείνωση: το 26,6% των νέων έφτασε το 2015 να ζει σε νοικοκυριά χωρίς εισόδημα, ενώ το 44,5% των παιδιών και των νέων υφίσταται πλέον σοβαρές υλικές στερήσεις.\nΗ επιδείνωση που αποτυπώνεται ξεκάθαρα στα στοιχεία της Ελληνικής Στατιστικής Αρχής απασχολεί πλέον τόσο την κυβέρνηση όσο και τους θεσμούς, οι οποίοι ήδη καταθέτουν προτάσεις για μεταβιβάσεις πόρων από τους παλαιότερους (τα άτομα ηλικίας άνω των 67 ετών) στους νεότερους.\nΦτώχεια και ανισότητα\nΤο 2008 το κατώφλι κινδύνου φτώχειας είχε οριοθετηθεί στα 6.879 ευρώ ανά άτομο. Κάτω από αυτό κατατασσόταν το 20,1% του πληθυσμού: το 19,6% των ανδρών και το 20,7% των γυναικών. Τα δε υψηλότερα ποσοστά εμφανίζονταν στους νέους ηλικίας έως 17 ετών (23,7%).\nΤο 2015 -και ενώ η χώρα διένυε ήδη το 3ο μνημόνιο- το κατώφλι της φτώχειας, λόγω της μείωσης του εισοδήματος και του ΑΕΠ, περιορίστηκε στα 4.512 ευρώ. Το ποσοστό του πληθυσμού, παρά τη μείωση του εισοδηματικού ορίου, αυξήθηκε από το 20,1% που ήταν το 2008 στο 21,4% το 2015.\nΑυτή η μεταβολή, βέβαια, δεν αποτυπώνει όλη την αλήθεια: στους νέους ηλικίας έως 17 ετών το ποσοστό του πληθυσμού σε κίνδυνο φτώχειας εκτοξεύτηκε από το 23% το 2008 στο 26,6% το 2015, ενώ αύξηση παρατηρήθηκε στα άτομα ηλικίας από 18 έως 64 ετών (από το 22,3% το 2008 στο 22,5% το 2015).\nΜεγάλη μείωση εμφανίστηκε στα άτομα ηλικίας άνω των 65 ετών. Το ποσοστό μειώθηκε από το 22,3% το 2008 στο 13,7% το 2015. Το φαινόμενο έχει την εξήγησή του: το εισόδημα των χαμηλοσυνταξιούχων μειώθηκε από το 2008 μέχρι το 2014 με πολύ μικρότερη ταχύτητα σε σχέση με το όριο του κινδύνου της φτώχειας. Αυτό συνέβη διότι στις χαμηλές συντάξεις δεν υπήρξαν περικοπές πέραν της 13ης και της 14ης σύνταξης από το 2012, αλλά και πρόσφατα από την επιβολή της εισφοράς υπέρ υγείας.\nΟ πληθυσμός σε κίνδυνο φτώχειας ή κοινωνικού αποκλεισμού, από τα τρία εκατομμύρια που ήταν το 2008 αυξήθηκε στα 3,828 εκατομμύρια το 2015, με το αντίστοιχο ποσοστό να εκτοξεύεται από το 28,1% στο 35,7%. Αντίστοιχα, ο πληθυσμός που διαβιοί σε νοικοκυριά με χαμηλή ένταση εργασίας αυξήθηκε από 611 χιλιάδες άτομα το 2008 σε 1,111 εκατομμύριο άτομα το 2015.\nΤο 2008 το ποσοστό του πληθυσμού που υφίστατο υλικές στερήσεις ανερχόταν σε 21,8%. Το μικρότερο ποσοστό εντοπιζόταν στα άτομα ηλικίας 0 έως 17 ετών και το μεγαλύτερο ποσοστό στα άτομα ηλικίας άνω τω 65 ετών (29,7%). Το 2015 η εικόνα άλλαξε άρδην. Κατ’ αρχάς, σχεδόν διπλασιάστηκε το ποσοστό του πληθυσμού με υλικές στερήσεις: από το 21,8% φτάσαμε στο 39,9%. Για τους νέους κάτω των 17 ετών ο δείκτης εκτοξεύτηκε από το 18,7% στο 44,5%, ενώ για τα άτομα άνω των 65 ετών το ποσοστό διαμορφώθηκε από το 29,7% στο 34,9%.\nΟι γεννήσεις εμφανίζονται να υποχωρούν για έβδομη διαδοχική χρονιά το 2015 με αποτέλεσμα να κινούνται στα χαμηλότερα επίπεδα όλων των ετών για τα οποία η Ελληνική Στατιστική Αρχή διαθέτει στοιχεία. Το 2008 γεννήθηκαν 118.302 παιδιά. Με τη συνεχή υποχώρηση φτάσαμε σταδιακά στις 91.847 γεννήσεις, ενώ τα στοιχεία από τα ληξιαρχεία δείχνουν ότι θα καταγραφεί περαιτέρω πτώση και το 2016.\nΑντιστρόφως ανάλογη με τις γεννήσεις ήταν η πορεία των θανάτων, οι οποίοι επίσης κινούνται το 2015 σε ιστορικά υψηλά επίπεδα. Το 2008 καταγράφηκαν 107.979 θάνατοι, για να αυξηθούν σταδιακά σε 121.212 το 2015. Από το 2011 και μετά οι θάνατοι ξεπερνούν τις γεννήσεις με αποτέλεσμα τη μείωση του πληθυσμού. Το «άνοιγμα» από τα 4.671 άτομα το 2011 διευρύνθηκε σταδιακά στα 16.297 άτομα το 2012, στα 17.660 άτομα το 2013, στα 21.592 άτομα το 2014 και στα 29.365 άτομα το 2015.\nΗ έκρηξη της ανεργίας\nΟι μακροχρόνια άνεργοι άρρενες το 2008 ήταν 60.209 και οι γυναίκες 122.447, συνολικά 182.656. Στο τέλος του 2015 η Ελληνική Στατιστική Αρχή κατέγραψε αύξηση των μακροχρόνια ανέργων ανδρών κατά 598%, με τον αριθμό να εκτινάσσεται στις 420.797 άτομα.\nΌσο για τις γυναίκες, από 122.447 αυξήθηκαν σε 454.462 το 2015. Μπορεί από το 2014 και μετά να έχει αρχίσει η αργή αποκλιμάκωση της ανεργίας, ωστόσο μείζον πρόβλημα παραμένει το γεγονός ότι 875.259 άνθρωποι είναι εκτός αγοράς εργασίας για χρονικό διάστημα μεγαλύτερο του ενός έτους. Τα τελευταία διαθέσιμα στοιχεία αφορούν το β’ τρίμηνο του 2016 και δείχνουν τον αριθμό των μακροχρόνια ανέργων στα 805.476 άτομα.\nΤο 2008 τα ανήλικα παιδιά (από νεογέννητα έως 17 ετών) που ζούσαν σε νοικοκυριά χωρίς κανέναν εργαζόμενο ήταν μόλις 71.753. Το 2013 είχαν φτάσει στα 260.680 άτομα, για να υποχωρήσει ο αριθμός το 2014 στα 219.791 άτομα.\nΤο 2015 τα ανήλικα σε οικογένειες χωρίς κανένα εισόδημα αυξήθηκαν και πάλι στα 222.152 άτομα. Στις ηλικίες 18 έως 60 ετών τα άτομα που διαμένουν σε νοικοκυριά χωρίς κανέναν εργαζόμενο ανέρχονταν στο τέλος του 2015 σε 1.058.593 άτομα, όταν το 2008 δεν ξεπερνούσαν τα 463.807 άτομα.


Βιβλίο: Δύο φορές Άνοιξη - Μάνος Κοντολέων\nΠέμπτη, 26 Ιουνίου 2014 15:07\nΑθήνα, 1986. Το καλοκαίρι έχει μόλις τελειώσει, η άνοιξη μοιάζει να είναι πολύ μακριά και στην ταράτσα της Σχολής Εφαρμοσμένων Τεχνών η Ανθή αγναντεύει από ψηλά την πόλη των Αθηνών. Πρωτοετής, στο πάρτι καλωσορίσματος των νέων σπουδαστών, καθώς η πολιτική της σχολής στοχεύει στη σύσφιξη των σχέσεων μεταξύ της παλαιάς και της νέας σπουδάζουσας νεολαίας. Και το πετυχαίνει περίφημα. Διότι εκεί, στην ταράτσα της σχολής, η πρωταγωνίστριά μας Ανθή θα γνωριστεί με τον δευτεροετή Δημήτρη και κάπως έτσι θα ξεκινήσει η ερωτική τους περιπέτεια.\n«Μυρίζεις σαν την πρώτη μέρα της άνοιξης», της είπε κι εκείνη παρασέρνεται από τη γοητεία του. Είναι αρρενωπός, αλλά επιπόλαιος και ανώριμος, κι η Ανθή δυσκολεύεται μαζί του, καθώς δεν είναι συνηθισμένη στις αντρικές συναναστροφές. Τέλειωσε σχολείο θηλέων που το διευθύνανε καλόγριες, οι οποίες, βέβαια, δεν γνώριζαν ότι η τολμηρή «Ιουστίνη» του Μαρκήσιου ντε Σαντ κυκλοφορούσε από χέρι σε χέρι.\nΟ Μάνος Κοντολέων καταφέρνει με τριτοπρόσωπη αφήγηση να μας αποκαλύψει σφαιρικά το σύμπαν των πρωταγωνιστών, κάνοντάς μας να νιώσουμε τις αγωνίες τους, με μια γραφή καλοδουλεμένη, ζωντανή και άμεση, με περιγραφές που κινητοποιούν όλες τις αισθήσεις.\nΟι πρωταγωνιστές της ιστορίας παρουσιάζονται τρισδιάστατοι, σύνθετοι, ο συγγραφέας τούς γνωρίζει σε βάθος γι’ αυτό κι εμείς κατανοούμε τους προβληματισμούς και τα διλήμματα τους, τους συμπαθούμε, τους συμπονάμε.\nΗ ερωτική τους σχέση προχωρά και το «ατύχημα» δεν θα αργήσει να συμβεί. Η Ανθή μένει έγγυος, θα μικροπαντρευτεί, θα γίνει μικρομάνα. Θα ακολουθήσει και δεύτερο παιδί. Τα χρόνια θα περάσουν γοργά κι εκείνη θα μεγαλώσει στο πλάι του Δημήτρη, στον άντρα με τον άστατο χαρακτήρα που, όπως όλα δείχνουν έχει ερωμένη. Πλούσια. Μεγαλύτερη απ’ αυτόν. Που κατεργάζεται σχέδια κι αναστατώνει τη ζωή της Ανθής. Πώς να διαχειριστεί μέσα της όλα τούτα;\nΣε αυτή την ιδιάζουσα ψυχολογική κατάσταση, η Ανθή, που αν και δυο φορές μάνα είναι ουσιαστικά αμάθητη στον έρωτα, θα αφεθεί στη σαγήνη του φωτογράφου Μανουήλ. Και τότε θα έρθει αντιμέτωπη με τα διλήμματα και τις ενοχές που φέρνουν οι βαθιές επιθυμίες, αλλά θα το πολεμήσει, διότι είναι μάνα και σύζυγος, άνθρωπος που πνίγει τα θέλω για τα πρέπει, ή μήπως όχι τελικά;\nΣτις σελίδες του βιβλίου ο χρόνος κυλάει γρήγορα. Τα παιδιά τους θα μεγαλώσουν, οι γονείς τους θα γεράσουν, τα βιώματα της ζωής θα τους αλλάξουν. Κι όταν θα γεννηθεί η κόρη τους, που η μοίρα θα της σταθεί σκληρή, τότε οι πρωταγωνιστές μας θα έρθουν αντιμέτωποι με μυστικά και ψέματα, ζητήματα ζωής και θανάτου. Έχουν, όμως, μεγαλώσει πια και θα τα αντιμετωπίσουν ώριμα, ως λογικά όντα, γνωρίζοντας πλέον τι θα πει ζωή.\nΤο Δυο φορές Άνοιξη είναι ένα μυθιστόρημα για τον έρωτα και την ποίηση στη ζωή, την ομορφιά και την ειλικρίνεια των ανθρώπων, είναι ένα βιβλίο-μάθημα ζωής. Ένα ταξίδι που ξεκινάει στα μέσα της δεκαετίες του ’80, στον απόηχο της δολοφονίας του Καλτεζά και του πυρηνικού ατυχήματος στο Τσέρνομπιλ, και φτάνει μέχρι σήμερα, παρουσιάζοντας τις κοινωνικές και οικονομικές μεταβολές του τόπου, εστιάζοντας στην ψυχολογία των ηρώων της ιστορίας μας, τις αιτίες που την προκαλούν, τις ανεκπλήρωτες επιθυμίες, τα διλήμματα και το χρέος που αισθάνονται.\nΟ συγγραφέας παρουσιάζει την πλοκή της ιστορίας εστιάζοντας στις σημαντικές στιγμές της ζωής των πρωταγωνιστών με θεατρικές σκηνές και μεγάλα διαλογικά μέρη. Άλλοτε πάλι επιλέγει να αποκρύψει σημαντικά συμβάντα κάνοντας χρονικά άλματα, μόνο και μόνο για να τα αποκαλύψει την κατάλληλη στιγμή.\nΕν τέλει το Δυο φορές Άνοιξη είναι ένα τρυφερό πολυεπίπεδο ερωτικό μυθιστόρημα. Είναι ρεαλιστικό και ταυτόχρονα μαγικό. Δεν πρόκειται φυσικά για μαγικό ρεαλισμό. Είναι η γραφή, ο τρόπος που έχει ειπωθεί η ιστορία από έναν εξαίρετο παραμυθά, ο οποίος χρησιμοποιώντας τη μαγεία του έρωτα, απογειώνει μια ρεαλιστική ιστορία της διπλανής πόρτας. Το μυθιστόρημα του Μάνου Κοντολέων, με τίτλο «Δυο φορές Άνοιξη», κυκλοφορεί από τις εκδόσεις Πατάκη.\nΑμαρτωλή πόλη - Μάνος Κοντολέων: Κριτική βιβλίου\nΤο έργο του γνωστού και καθιερωμένου συγγραφέα Μάνου Κοντολέων, που διανύει στα γράμματά μας μία γόνιμη πορεία σχεδόν σαράντα ετών (τα πρώτα του βιβλία κυκλοφόρησαν το 1979) θέτει πολλά ερευνητικά ερωτήματα, μεταξύ άλλων, σχετικά με την έννοια της «ιστορικότητας» της ανάγνωσης, της πρόσληψης του λογοτεχνικού κειμένου και του λογοτεχνικού κανόνα, ενώ συνολικά μας επιβάλλεται όχι μόνο με τον όγκο και την ποιότητά του, αλλά και την ευρηματική ή και αμήχανη, για τους ειδικούς, παραδοξότητα να διαβάζεται από ενηλίκους, εφήβους και παιδιά. Το έργο του διαβάστηκε από πλήθος νέων και ενηλίκων αναγνωστών, βραβεύτηκε από πολλούς φορείς, τιμήθηκε με κρατικό βραβείο και γνώρισε διαδοχικές επανεκδόσεις.\nΤο βιβλίο των φανταστικών όντων - Χόρχε Λούις Μπόρχες: Κριτική βιβλίου\nΦανταστικά όντα στοιχειώνουν από γεννήσεως του κόσμου τις ανθρώπινες ζωές γιατί ο άνθρωπος μπροστά στη δύναμη της φύσης και στο μεγαλείο της έχει ανάγκη να εκφράσει τις φοβίες του, τις απορίες του, τις σκέψεις του με τρόπο πολλές φορές παράλογο, μεταφυσικό και υπερβολικό.\nΜέσα απ’ τις ζωές των άλλων - Κώστια Κοντολέων: Κριτική βιβλίου\nΑγγίζοντας ένα βαθιά ιστορικό και κοινωνικό θέμα όπως είναι η πορεία της χώρας μέσα στον ταραγμένο εικοστό αιώνα και ο τρόπος που η πορεία αυτή διαμόρφωσε την τύχη και τις σχέσεις των ανθρώπων μεταξύ τους η Κώστια Κοντολέων επιστρέφει με το εξαιρετικό: «Μέσα απ’ τις ζωές των άλλων», από τις εκδ. Ψυχογιός.\nΟ Φάρος - Alison Moore: Κριτική βιβλίου\n«Ήξερε ότι μόλις το τρένο έφτανε στο σταθμό τους, οι διακοπές θα είχαν τελειώσει και μετά η μητέρα του θα έφευγε. Και τι δεν θα ‘δινε να κόψει ταχύτητα το τρένο. Και τι δεν θα ‘δινε να μη σταματούσε ποτέ και πουθενά. Και τι δεν θα ‘δινε να συνεχίσει η μητέρα του να κοιμάται, να συνεχίσει ο πατέρας του να κάθεται στο μπαρ».


Κορονοϊός - Αντισηπτικά: Πώς να προστατεύσετε τα χέρια σας από δερματίτιδα | ειδησεις DNews\nΚορονοϊός - Αντισηπτικά: Πώς να προστατεύσετε τα χέρια σας από δερματίτιδα\nΕνώ διαρκώς εξαπλώνεται ο κορονοϊός, ένα μέτρο προστασίας που χρησιμοποιείται συχνά είναι το αντισηπτικό στα χέρια. Ωστόσο, η συχνή χρήση μπορεί να προκαλέσει δερματίτιδα.\n20/03 / 2020 13:32\nΜιλώντας στο ΑΠΕ η δερματολόγος - αφροδισιολόγος Μαρίτα Κοσμαδάκη παρέχει συμβουλές ώστε να μην προκαλείται δερματίτιδα στα χέρια από τα αντισηπτικά.\nΗ ίδια εξηγεί ότι στην εξωτερική στιβάδα του δέρματος, αυτήν που αγγίζουμε, υπάρχει ο δερματικός φραγμός. Ο ρόλος του, μεταξύ άλλων, είναι να συγκρατεί την υγρασία στο εσωτερικό του σώματος και να συμμετέχει στην προστασία από εισβολείς από το περιβάλλον.«Αποτελείται από τα κερατινοκύτταρα που βρίσκονται πολύ κοντά το ένα στο άλλο και τα μεταξύ τους λιπίδια. Η αναλογία και η κατανομή των λιπιδίων έχουν σημαντικό ρόλο στο πόσο ενυδατωμένο είναι το δέρμα μας και στο πόσο ομαλά φεύγουν τα νεκρά κερατινοκύτταρα που έχουν ολοκληρώσει τον κύκλο τους και πρέπει να απομακρύνονται από την επιδερμίδα μας».\nΣύμφωνα με τη δερματολόγο, τα αντισηπτικά και τα απολυμαντικά, που πρέπει να χρησιμοποιούμε συχνά αυτή την περίοδο, επηρεάζουν τα λιπίδια του δερματικού φραγμού. Ως αποτέλεσμα τα κερατινοκύτταρα της τελευταίας στιβάδας της επιδερμίδας, δεν ενώνονται με τον ιδανικό τρόπο μεταξύ τους, και ελαττώνεται η ικανότητα του δερματικού φραγμού να συγκρατεί υγρασία. Αποτέλεσμα: το δέρμα γίνεται τραχύ και ξηρό, ή σε άλλες περιπτώσεις κόκκινο, με κνησμό, ίσως και με ρωγμές ή αιμορραγία. «Οι περισσότεροι άνθρωποι και ανάλογα με την ανοχή του δέρματός τους θα εκδηλώσουν ερεθιστική δερματίτιδα διαφορετικής βαρύτητας με την πολύ συχνή χρήση αντισηπτικών. Σε ένα μικρό ποσοστό ασθενών, τα αντισηπτικά / απολυμαντικά θα ευαισθητοποιήσουν το ανοσοποιητικό σύστημα και θα δημιουργηθεί αλλεργική δερματίτιδα.»\nΘεσσαλονίκη: Ανάρπαστες οι βιταμίνες στα φαρμακεία λόγω κορονοϊού\nΚορονοϊός: Μετάδοση από τα μάτια - Πώς μπορείτε να προστατευθείτε\nΚορονοϊός: Νέο αιματολογικό τεστ θα αποκαλύπτει την πραγματική εξάπλωση του ιού\nΠώς ο κορονοϊός... καθάρισε τον ουρανό στην Αθήνα\nΤελευταία τροποποίηση στις 20/03/2020 - 13:50


##### Σπιτικές μαύρες φωτογραφίες – Σπιτικές μαύρες ιώδεις ρόδινες καρδιές σε ένα γκρίζο συγκεκριμένο.\nBlog Home » Σπιτικές μαύρες φωτογραφίες\nΤο μαλλί της είναι πιο μακρύ ενώ πλέον το έχει βάψει κόκκινο όπως ομολογούν και οι φωτογραφίες που ανεβάζει. Αλλάζουμε το νερό 2 φορές τη μέρα. Στούντιο φωτογραφίας - 187328258 διανυσματικών. Ρύζι Μπρόκολο Σύκο Και Τηγανητό Κρέας — Σπιτικές μαύρες φωτογραφίες Αρχείου. Κι όταν η οικονομική κρίση θα χτυπήσει την οικογένειά της, η κοντέσσα θα πρέπει να αποφασίσει αν θα ξεπουλήσει σε τιμή που σώζει το σπιτικό.\nΛήψη δωρεάν αδελφή πορνό βίντεο αρχείου Λικέρ σπιτικά μαύρη σταφίδα σπιτικές μαύρες φωτογραφίες φρέσκα.\nΛήψη royalty-free αρχείου Μαύρη Ρωσικά κοκτέιλ με βότκα και καφέ. Βάλε φωτογραφία. Τις βάζουμε μέσα σε λεκάνη με νερό για 15 μέρες. Σπιτικό κιμά. Φωτογραφία Αρχείου · Σπιτικό κιμά και λαχανικά. Η Wall Street Journal «καίει» τη Google: Η «μαύρη» λίστα και το. Το υπερβολικό βάρος μπορεί να οδηγήσει σε πολλά προβλήματα υγείας. Ψημένη πίτα Σπιτική πίτα σε μίνι μεταλλικές φόρμες σε μαύρη πλάκα.\nΛήψη royalty-free αρχείου Σπιτικό Μαύερς με ξινή κρέμα και κόκκινη και. Ψάξτε τη δεύτερη: Η μαύρη καλλονή που μπήκε στο νέο GNTM (Pics). Σπιτικό κιμά και λαχανικά, μοσχαράκι με ρύζι σε μαύρη πλάκα.– εικόνα σπιτικές μαύρες φωτογραφίες. Κατεβάστε Μια σπιτική εκρηκτική συσκευή σε μια μαύρη σακούλα, στο δρόμο. Κακάο από μαύρη σοκολάτα: Μισό φλιτζάνι κακάο σπιτικές μαύρες φωτογραφίες να προσφέρει.\nΜάλιστα, η μαύρη σοκολάτα προσφέρει πολλά οφέλη στην επιδερμίδα μας, ενώ αποτελεί ισχυρό. Συνεργείο αυτοκινήτων, με εξειδίκευση στα αυτοκίνητα Ford, με έδρα την Αργυρούπολη. Αφράτα σπιτικά κεφτεδάκια με φρεσκοκομμένο δυόσμο, πλούσια σάλτσα ντομάτας και.\nΣπιτικό πεπερόνι κουζίνα πίτσα Royalty Free Εικόνες Αρχείου Σπιτικό πεπερόνι. Μους μαύρης σοκολάτας με κραμπλ αμυγδάλου!!! Λήψη royalty-free αρχείου Μπολ σπιτικό granola με φράουλα, μύρτιλο. Λήψη αρχείου Σπιτική πίτσα ή πίτα με ντομάτα, σάλτσα ντομάτας, ρικότα και μαύρες ελιές, επιλεκτική εστίαση - 156918046 διανυσματικών εικόνων από τη συλλογή του Depositphotos με εκατομμύρια ποιοτικές φωτογραφίες. Λήψη royalty-free αρχείου Σπιτική πίτσα ή πίτα με ντομάτα, σάλτσα ντομάτας, ρικότα και μαύρες ελιές. Η πρώτη εντύπωση με το που είδα την φωτογραφίας της ήταν να μου εμπνεύσει εμπιστοσύνη,αγάπη και μεράκι για αυτό που κάνει.\nΛουκανικοπιτάκια με σπιτική ζύμη, πανεύκολα!: Πανεύκολη συνταγή για σπιτικά λουκανικοπιτάκια για μπουφέ, πάρτυ ή απλά για να τρώμε όποτε. Δείτε τις σπιτικές μαύρες φωτογραφίες φωτογραφίες των νέων κοριτσιών του ριάλιτι. Λήψη royalty-free αρχείου Σπιτική μεικτό πατέ ελιάς γίνεται με σκόρδο. Αυτή αγώνες πίπα σπιτική, ανέξοδη μάσκα θα μετατρέψει το προβληματικό δέρμα σας σε υγιή, έλαιο μαύρης πεύκης, ελιξίριο σαλιγκαριού, λάδι στρουθοκαμήλου Μυστικά.\nΦοριέται και στην. Μην πας πρώτος στο σπιτικό πάρτι και μη φύγεις τελευταίος. Μαύρες Ελιές Και Δεντρολίβανο Σπιτικές μαύρες φωτογραφίες Επίπεδη — Φωτογραφία.\nΟι φωτογραφίες είναι ενδεικτικές και ενδέχεται να υπάρχει απόκκλιση των πιάτων στα. Προσοχή εδώ γιατί αν δεν αλλάζουμε το νερό τακτικά.\nΑρχική έμπνευση και φωτογραφία από: allrecipes. Τηγανόψωμο, με σπιτική ζύμη, για μικρούς και μεγάλους: Θέλετε να ετοιμάσετε ένα σνακ που θα σας βγάλει λίγο πιο έξω από τα συνηθισμένα. Φωτογραφικό Υλικό & Βίντεο. Φωτογραφίες από τη Συνέντευξη Τύπου Βίντεο από τα Μ.Μ.Ε. Αυτή είναι πιο εύκολη συνταγή για σπιτική μαύρη σοκολάτα που λιώνει στο στόμα σας και. Θετικό αντίκτυπο είχε για την Elpedison η αύξηση των τιμολογίων της ΔΕΗ, καθώς είδαν το πελατολόγιο τους να αυξάνεται.\nΣπανάκι Ντομάτα Μαύρες Ελιές Και Μοτσαρέλα — Φωτογραφία Αρχείου. Ζεστές σπιτικές μαύρες φωτογραφίες βάφλες σπιτικό Royalty Free Φωτογραφίες Αρχείου.\nDepositphotos με εκατομμύρια ποιοτικές φωτογραφίες. Οι 10 κορυφαίες αντιφλεγμονώδεις τροφές σε φωτογραφίες. Βάλε στο Πλάνο. 55 γρ. μαύρη ζάχαρη.\nΣπιτικό μαύρη πουτίγκα σε έναν πίνακα της ξυλείας — Φωτογραφία Αρχείου. Σπιτικές» ελιές. Γαστρονόμος. 19 ΟΚΤΩΒΡΙΟΥ 2018 - 09:17. Τους τσακώσαμε σε τρυφερά τετ α τετ!\nΜαύρη περίκομψη μάσκα μεταμφιέσεων στο άσπρο υπόβαθρο. Λήψη royalty-free αρχείου Σπιτικό κέικ, διακοσμημένα με λευκή και μαύρη σοκολάτα. Σπιτικό για χορτοφάγους πίτσα με σπανάκι, ντομάτα, μαύρες ελιές και. Σπιτικά μπουρεκάκια με κοτόπουλο, η λιχουδιά που θα λατρέψουν τα παιδιά: Μήπως ψάχνετε μια συνταγή, για ένα σνακ, που θα καλύψει τα. Σπιτικό χάμπουργκερ με ζουμερό μπιφτέκι, μαύρες ντομάτες. Αγόρια ιππότες, κορίτσια μαύρες κότες.\nΓλυκό επιδόρπιο. Καλοκαιρινή πίτα beries. Και Φρέσκα Μούρα Ένα Υποκατάστημα Ξύλινο — Φωτογραφία Αρχείου. Πατάτες σαλάτα με μαύρες ελιές.. Σπιτικής Κουζίνας από τις εικονιζόμενες φωτογραφίες.…\nΛήψη royalty-free αρχείου Σπιτική λευκή και μαύρη σοκολάτα σε φόντο ξύλινη - 175908180 διανυσματικών εικόνων από τη συλλογή του. Σπιτική μουστάρδα η Η μαύρη μουστάρδα παρασκευάζεται με σπόρους της brassica nigra και υπάρχει και μία καφετιά (από. Λήψη royalty-free αρχείου Σπιτικές κοτομπουκιές πανέ και βαθιά τηγανισμένα σε λάδι στη μαύρη πλάκα στο παλιό λευκό τραπέζι, εύκολη. Instagram, σ ευχαριστούμε! Η νέα αλλαγή μετά τα likes μόνο καλό θα κάνει στην ψυχολογία μας.…\nΕικόνες για την τοποθεσία La Londe Les Maures: Δείτε 4.501 ρεαλιστικές φωτογραφίες και βίντεο ορόσημων, ξενοδοχείων και αξιοθέατων στην τοποθεσία La. Λήψη royalty-free αρχείου Σπιτικό παγωτό σοκολάτα σε κώνους βαφλών, με ένα κουτάλι παγωτό, κακάο και κομμάτια μαύρης σοκολάτας.…\nprevious post: Καυτά μαύρος/η Έφηβος/η να πάρει πατήσαμε\nnext post: Xxnx μαύρη λεσβία\nΣτούντιο φωτογραφίας - 187328296 διανυσματικών. Λήψη αρχείου Λουκάνικα και σπιτικές τηγανιτές πατάτες με σάλτσα. Κατεβάστε royalty-free Μια σπιτική εκρηκτική συσκευή σε μια μαύρη σακούλα, στο. Κι άλλη δημόσια εμφάνιση μετά την επανασύνδεση! Ρυθμίσεις Μπες κι εσύ · κύρια φωτογραφία συνταγής Σπιτικές μπάρες δημητριακών (granola). Σπιτικές μπάρες δημητριακών, ό,τι πρέπει για πρωινό.\nΦωτογραφικό υλικό. Σημειώνεται ότι: Οι δαπάνες συντήρησης, επισκευής εξοπλισμού που χρησιμοποιείται ήδη από τον Δικαιούχο δεν.\nΞινή Κρέμα Και Κόκκινη Και Μαύρη Σταφίδα Σάλτσα — Φωτογραφία.\nΣπιτικό - 175889828 αρχεία βίντεο από τη συλλογή του Depositphotos με εκατομμύρια φωτογραφίες, διανυσματικές εικόνες, εικονογραφήσεις και βίντεο.\nΚαι Καφέ Αλισίβα Σπιτικά Οινοπνευματώδη Μεθυσμένης — Φωτογραφία. Λήψη royalty-free αρχείου Σπιτικές πίτες με μήλα, μαύρη ζάχαρη σε μια. Λήψη αρχείου Μαύρη Ρωσικά κοκτέιλ με βότκα και καφέ αλισίβα.


φιλολογικές διαδρομές: Εισιτήριο για τον..."ΚΑΤΩ ΚΟΣΜΟ"\nΜια εξαιρετική παράσταση για τα θεατρικά δρώμενα της Θεσσαλονίκης (την τελευταία της σεζόν) παρουσίασε πριν λίγες μέρες στο θέατρο ΑΥΛΑΙΑ στη Θεσσαλονίκη η θεατρική ομάδα «Το θέατρο του άλλοτε». Πρόκειται για την παράσταση «Κάτω Κόσμος», η οποία παντρεύει τρία δημοτικά τραγούδια (Γιατί είναι μαύρα τα βουνά, Η Λυγερή στον Άδη, Του Νεκρού αδερφού) και τα μετατρέπει σε θεατρικό κείμενο με απλότητα στην αφήγηση και ρυθμικότητα που κρατά το 15σύλλαβο του δημοτικού τραγουδιού.\nΟ αιφνίδιος θάνατος, ο πόνος της απώλεια των αγαπημένων, η αγάπη, ο όρκος του αδελφού στη μάνα, η εκδίκηση, η λήθη των ζωντανών πρωταγωνιστούν στο κείμενο και δένουν την πλοκή των τριών τραγουδιών σε ένα συμπαγές δημιουργικό κείμενο. Εξαιρετικές ερμηνείες από το καστ των ηθοποιών, με αυτή της χαροκαμένης μάνας της Λυγερής να ξεχωρίζει αλλά και του Χάρου, που αμείλικτος περνάει το μήνυμα της φθοράς και της λήθης των νεκρών από τους ζωντανούς. Η ενσωμάτωση στοιχείων από τη λαϊκή παράδοση, όπως το μοιρολόι, τα έθιμα του γάμου, το προξενιό προσδίδουν μια ξεχωριστή πινελιά στην παράσταση. Λιτό αλλά λειτουργικό το σκηνικό, ευφυές το σκηνοθετικό εύρημα με τα κεριά και τη "συνομιλία" νεκρών και ζωντανών.\nΠραγματικά δεν έχω λόγια. Μια παράσταση αξιώσεων που καλό θα είναι οι εμπνευστές και λειτουργοί της να το σκεφτούν σοβαρά να την επαναλάβουν την επόμενη χρονιά σε πρωινές παραστάσεις για σχολεία. Θα τη συστήσω ανεπιφύλακτα στο πλαίσιο της διδασκαλίας της παραδοσιακής και μοντέρνας ποίησης στην Α΄Λυκείου και όχι μόνο. Και εννοείται ότι θα πάω τους μαθητές μου από τους πρώτους.\nXίλια μπράβο σε όλους τους συντελεστές!\nΕτικέτες ΕΠΙΚΑΙΡΟΤΗΤΑ, ΘΕΑΤΡΟ